Jose Arana Irastorza omendu dute Polloeko hilerrian

Zizurkilgo Udalak plaka bat jarri dio hilobian, 1936ko irailaren 17an Zarateko Bentan hil zuten gudariari. Gerra zibilean hildako EAE-ANVko lehenengo gudaria izan zen.

Zarateko Bentan, Zizurkilen, Euskadiren eta Errepublikaren defentsan ari zela hil zuten Jose Arana Irastorza donostiarra 1936ko irailaren 17an. Gorpua berreskuratu eta Loiolan (Azpeitia) egin zizkioten hileta elizkizunak, gero, gordeka eraman zuten hilkutxa Arrasatera, lur ematera –bertako San Joan Bautista parrokiko hildakoen liburuan jasota geratu zen–. 25 urte geroago, klandestinoki, Donostiako Polloeko hilerrira ekarri zuten bere senideekin batera atseden har zezan; eta 57 urte gehiago behar izan dira gatazkan hildako EAE-ANVko lehen gudaria omentzeko. Zizurkilgo Udalaren ekimenez, familiaren panteoian plaka jarri dute: «Gerra Zibilean borrokan hil zen EAE-ANVko lehenengo gudaria. Eusko Indarra konpainiarekin Euskal Herria defendatzen ari zela hil zuten Zizurkilgo Zarate Bentan 1936ko irailaren 17an. Agur eta Ohore Eusko Gudariei!».

Joxemari Luengo Zizurkilgo alkateak zabaldu du ekitaldia eta nabarmendu du, «ezinbestekoa» iruditu zaiela omenaldia egitea, «Euskal Herriaren historiaren pasarte zail eta gogor bat gogora ekarri nahi izan dugu, memoria bizirik mantendu dezagun. Zor diegu». Zizurkilgoak, ondoan izan ditu, uneoro, Pili Legarra Asteasuko alkatea eta Josu Amilibia Adunakoa; izan ere, hiru udalerriak, Gipuzkoako Foru Aldundiarekin lankidetzan, urteak daramatzate memoria historikoa berreskuratzen. 1936ko uztailaren 18an altxatutako militar kolpistei aurre egiteko, urte hartako abuztua eta iraila artean Aiztondoko mendietan eratu zen defentsa sistema ikertzeko lana egin dute udalek Aranzadi zientzia elkartearen laguntzaz. Publikazio ezberdinak argitara eman, eta aurten laugarren aldiz, auzolandegiak antolatu dituzte mendietan eraiki ziren lubakiak ikertzeko. Larraulgo Udala batu zaie aurten proiektura eta gazteak bertako lurretan ari dira egunotan indusketak egiten. Polloeko hilerrian egindako ekitaldian ere presente egon dira.

Belaunaldi berri horiekiko balioen transmisioan jarri du arreta Donostiako Udaleko Lehendakaritza, Gardentasuna, Giza Baliabideak eta Berrikuntzako zinegotzi delegatuak, Juan Ramon Viles Mitxelenak: «Jose Arana Irastorza bezalako pertsonek erabateko konpromisoa agertu zuten balore demokratikoekin eta gure betebeharra da hori oroitzea. Guztia eman zuten ezeren truke. Ohore bat da hemen egotea eta balio beza ekitaldi honek zor historikoa kitatzeko»". Donostiarra zen Jose Arana Irastorza, Donostian dago hilobiratuta, eta horregatik, Donostiako Udalak ere parte hartu nahi izan du ekitaldian.

Udal ordezkarien eskutik lore sorta jaso ondoren, hunkituta hitz egin du Jose Arana Irastorzaren ilobak, osabaren izen bera daramanak: «Eskerrik asko Zizurkilgo Udalari, Aranzadi zientzia elkarteari eta bereziki Karlos Almorzari. Bera bezalako asko behar ditugu».

IBILBIDE LUZEA

Aranzadi zientzia elkarteko Jabi Buces historialariarekin batera, Karlos Almorza doktoreak gidatu du Azpeitiko komandantziaren inguruko azterketa historikoa azken urte hauetan. Bera tematu da frontean hildako lehen gudarien aztarnen bila eta Jose Arana Irastorzari gertatutakoaz gehiago jakin nahian jo zuen Donostiako telefono gidara. Arana abizeneko guztiei hots egin zien banan-banan EAE-ANVko gudariaren ilobarekin topo egin arte. Eskuzabalik hartu zion honek: «Urte guzti hauetan zure zain egon gara», esan zion etxeko atea zabaldu bezain pronto.

Josetxo Aranak eskerronez jaso du osabari egin dioten omenaldia, «niregatik baino gehiago, nire amona zenagatik». Semea gerran hil ziotenez geroztik, gorpua Donostiara ekarri eta familiarekin ehorztea beste ideiarik ez zuen izan buruan Dolores Irastorzak. Lortu zuen amestutakoa, Polloeko hilerriko panteoian berekin batera hilobiratuta baitaude, bere bederatzi seme-alabetatik bost. Tartean, gerran hil zioten hura.

Ez zen erraza izan, ordea, EAE-ANVko gudariaren gorpua Donostiara ekartzea. Josetxo Aranak gogoan du amona zenak urtean bi bisita egiten zizkiola hildako semeari Arrasateko kanposantuan: San Jose egunez buelta bat eta santu guztien egunean bestea. «Azaroaren lehen eguneko bisita horietako batean, euri ari omen zuen gogotik eta gure amona busti-busti egin zen. Gerra garaian latzak pasatako beste emakume bat tokatu zitzaion ondoan, Maritxu Etxeberria, eta etxera gonbidatu zuen lehortu zedin eta zerbait hartu zezan. Egun hartatik aurrera, adiskidetasun handia sortu zen bi familien artean, gaurdaino iraun duena». Momentu zailetan ere jaso dute familia horren babesa: «Une batean amonari esan zioten osaba Joseren hilobia hustu egin behar zuela, eta gorpuarekin zer egin jakin gabe geratu zen. Familia honek bere panteoian lekua eskaini zion eta gurutzearen atzean zegoen zulo batean sartu zuten osaba, adreiluz tapatuta. Handik erraz ateratzeko moduan utzi zuten hilobia, Donostiara ekartzeko ideia baitzuten nire aitona-amonek». 1961. urtean gauzatu zen asmoa, eta orduan ere, isilpean ekarri behar izan zuten gorpua Arrasatetik. «Ordurako, ordea, amona hila zen».

Bizi izan zen artean, hala ere, ondo gogoan izan zuen Dolores Irastorzak gerran hil zioten semea. Gorpua hilobiz aldatzerako une horretan, semearen bi hezur txiki hartu zituen eta aldean eraman zituen hil zen arte. Etxean gordeta eduki zituen, baita ere, EAE-ANVko kideek hiletetako lore-koroan jarri zizkioten zintak eta semea frontean hil zietela jakinaraziz idatzi zieten karta. Gaur egun, Josetxo Aranak Aranzadi zientzia elkartearen esku utzi ditu ondasun horiek guztiak.

Argazkiak: Aranzadi zientzia elkartea

Amak hildako seme gudariari zion debozio bera dio Josetxo Aranak amona zenari. «Aitona-amonekin hazi nintzen eta beste seme bat bezala tratatu ninduten. Osabaren izen bera daramat, Jose, eta askotan pentsatzen dut ez ote ninduen amonak, hil zioten semaren ordezkotzat hartu. Ez dut uste. Iruditzen zait nire tokia aitortzen zidala. Baina horrela balitz ere ez litzaidake asko inportako. Ohore bat da ezagutu ez nuen osabaren izen bera eramatea».

EAE-ANV-KO LEHEN HILDAKOA

Ilobak etxean entzun izan du nola hil zuten Jose Arana Irastorza: «Zarateko Bentan, gauez, zigarro bat piztu omen zuen eta hari zupada bat emandakoan ateratako argia ikusi zuen etsaiak. Buruan tiro eman omen zioten. Heriotza tristea izan zen». Josetxo Arana ez da sekula egon Zarateko Bentan, baina gustatuko litzaioke tokia ezagutzea, «eta baita auzolandegietan dabiltzan gazteek nire osabaren kontra tiroa bota zuen putasemearen bala-zorroa aurkitzea».

1913an jaioa zen Jose Arana Irastorza eta 23 urte zituela hil zuten. Tabakaleran egiten zuen lan eta Donostiako abuztuaren 31 kalean zegoen Euzko Indarra elkarteko kidea zen. 1936ko uztaila bukaeran, EAE-ANVren deiari erantzunez boluntario talde bat agertu zen elkartean borrokarako prest, eta ia armarik gabe. Irun eta Zubeltzu aldean aritu ziren, Burutzan borrokatu zuten, eta batez ere, Zarateko Benta defendatu zuten. Han hil zuten Jose Arana, 1936ko irailaren 17an.

Argazkia: Aranzadi zientzia elkartea

Handik 40 ordura, Aiztondoko mendietatik erretiratzeko agindua eman zuen Candido Saseta buruzagi militarrak. Hilabete pasatxoz eutsi zioten mendian eraikitako lubakietan Nafarroatik zetozen militar kolpistei. Erabakigarriak izan ziren egun haiek, atzeguardian, Errepublikaren gobernuak euskal autonomia estatutua onartu zezan eta lehen Eusko Jaurlaritza osatu zedin.

Jose Arana Irastorzak bere hondar aletxoa jarri zuen eta garestiegi ordaindu zuen, ondoren eroritako beste ehunka gudarik bezala. Gaurtik aurrera, hil zeneko parajean 80 urte beranduago bizi direnen aitortza badu behintzat.


Kanpamenduetarako plazak zozkatuko dituzte gaur

Gaur goizean zozkatuko ditu udalak udako kanpamenduetarako plazak, 100 guztira. Plaza horien erdia, 2007-2009 urte bitartean jaio direnen artean Beirera joateko zozkatuko dituzte, eta beste erdia, 2003 eta 2006 urte artean jaiotakoen artean Lousadara (Portugal) joateko.

Zozketa publikoa izango da eta 10:00etan hasi da Merkatuzarreko balioanitz gelan. Emaitzak bihar zintzilikatuko dituzte 15:00etatik aurrera gazteriaren web orrialdean. Plaza lortu duten pertsonek izen ematea egin beharko dute hilaren 8tik 12ra Zu! Zerbitzuan presentzialki edo aipatutako web orrialdearen bidez.

Aurten 199 eskaera jaso ditu udalak kanpamentuetarako eta horien %43,21 telematikoki egin dira. Txikiak eta Udalekuak programen kasuan, 800 izen emate izan dira eta horietatik %31 online izan dira.


Pala txapelketan izena emateko epea zabaldu dute

Otsailaren 26ra arte izango dute bikoteek izen-emate epea zabalik eta otsailaren 29an egingo da bilera parte-hartzaileekin

Hasi dira Orioko 7. Gomazko Pala Txapelketa prestatzen, eta izen-emate epea zabaldu dute dagoeneko. Urtarrilaren 26ra arte izango dute epea txapelketan parte hartu nahi duten bikoteek.

Parte-hartzeko baldintzak, urtero bezala, 16 urte baino gehiago izatea eta bikotekide bat gutxienez Oriokoa edo Aiakoa izatea dira. Parte hartu nahi duenak, kiroldegian eman beharko ditu bikotearen eta ordezko pilotari baten datuak; izen-ematearen prezioa bikoteko 20 eurokoa da.

Pala partidak ostiral arratsaldetan jokatuko dira, 18:00etatik aurrera, herriko frontoian. Izena-ematen duten bikote kopuruaren arabera, liga eta kopa jokatuko dira. Parte-hartzaileekin bilera otsailaren 29an, astelehenean, egingo da, 19:00etan Kultur Etxean.


Neguko bola-joko txapelketa

Aiaraldean bola-jokoa tradizio handiko jokoa dugu, bertan Aiarako bola-joko eran aritzen dira, aiararra edo Aiarako erremonte izenez ere ezaguna. Aurten ere, Bola Toki Luiaondo Elkarteak neguko bola-joko txapelketa antolatu du eta aurreko asteburuan Aiaraldeko kirol honen zaletuak Luiaondoko bolatokira hurbildu dira txapelketari hasiera emateko.

Datozen bi asteburuetan ere, bolariek berriro jokatu beharko dute. Larunbatetan arratsaldez arituko dira eta igandeetan goizez jokatuko dute. Lehendabiziko asteburuan, Bola Toki Luiaondo elkartekoak, Ruperto Urkijo Bolo Klubekoak eta beste talde batzuetako bolariak izan dira Luiaondoko bolatokian.

Bolariek hiru asteburu izango dituzte txirloak eta txikerra botatzeko, asteburu hauetako puntuaketa batuko da eta puntu gehien batzen dituena txapeldun berria izango da. 2010ean, neguko txapelketan, Bernardo Barcenas garaitu zen, aurtengoa otsailaren 6an ezagutuko dugu.


«JxCren eta ERCren joera izan da logika autonomistari men egitea»

Puigdemont telematikoki inbestitzeko legea aldatzen saiatu aurretik irtenbidea aurrera egitea dela dio. «Errepresioa onartzea dakar». Bloke errepublikanoak, baina, «ziurrenik» ez duela desobedituko uste du.

Legebiltzarreko legegintzaldi berrian bi egoera aurreikusten ditu Carles Riera CUPen lau diputatuetako batek (Bartzelona, 1960). Batetik, «pragmatismo autonomista», nagusitzea. «Kasu horretan oposizioan geundeke, baina eztabaidarako irekita». Eta bestetik, aldebakartasunaren bidea ibiltzea, errepublika eraikitzen hastea. «Ahalegin betean arituko gara». Eta zerrendatu du zer indartu beharko litzatekeen horretarako: «Parlamentuaren subiranotasuna, aldebakartasuna, herri mobilizazioak, borroka antirrepresiboa, eta nazioartekotzea». Lehen pausoa litzateke, halere, Carles Puigdemont presidente kargugabetua inbestitzea, JxC Junts Per Catalunyak hauspotutako Presidentetza Legea erreformatuz.

Presidentetza Legea aldatzekotan da legebiltzarra, Carles Puigdemont telematikoki inbestitzeko asmoarekin. Puigdemont telematikoki inbestitzeko saioa zegoen deituta urtarrilaren 30erako, baina Roger Torrent Parlamentuko presidenteak (ERC) bertan behera utzi zuen, estatuaren erreakzioaren beldur zelako. Zer arrazoi daude orain saioa egongo dela pentsatzeko?

Gure ikuspuntutik, inbestidurak berak subiranotasun nazionalaren ekintza bat izan behar du. Torrentek atzera egin zuen azken orduan, estatuaren instituzioei men eginez. Ados ez geundela adierazi genuen, ikusi delako aurrera egin beharrean atzera egin edo geldi geratzen bagara, estatuaren errepresiok gora egiten duela, haren ahalduntzeak bezala. Aukera berri bat dugu orain. Guk, noski, babesten dugu Presidentetza Legearen erreforma, legebiltzarraren subiranotasuna ahalbidetzen duten ekintzak onak direla iruditzen zaigulako.

Baina aurrekariak kontuan hartuta, oso litekeena da Madrilek erreformari helegitea jartzea Konstituzionalean, eta aldaketa bertan behera geratzea.

Bai, estatuak eskura duen guztia egingo du aldaketa oztopatzeko edo bertan behera uzteko, finean Puigdemonten inbestitua ez izateko. Hori gertatzen bada, guk planteatuko duguna da, legalitateen eta legitimitateen gatazkan parlamentuak estatuari desobedi diezaiola, herriaren borondate demokratikoa gailendu beharko litzateke eta.

Ez dirudi JxC eta ERC horretarako prest daudenik.

Badakigu ez dela erraza, ondorio errepresiboak edukiko lituzkeelako, kasu honetan Torrentengan. Baina estatuarekin dugun borroka demokratikoan, irtenbide bakarra aurrera egitea da, eta horrek errepresioa onartzea dakar. Horregatik gaude Parlamentuko Mahaiko kide izateko prest, erantzukizun eta ondorio guztiak onartuz. Beraz, gure ustez, egin beharko litzatekeena da aldebakarreko bidea hartu, eta, oztopoak oztopo, Puigdemont inbestitu.

Hori bai, egia da abenduaren 21etik hona ikusi dugula bloke errepublikanoaren joera izan dela logika autonomistari men egitea —gehiago ERCren aldetik—, aldebakarreko bidea saihestea. Kezkatuta gaude horregatik.

Errepresioa onartuz, Mahaiko kide izatea eskaini diezue JxCri eta ERCri. Zer erantzun dizuete?

Ezer ez, ez publikoki ez pribatuan.

Eta nola interpretatu duzue isiltasun hori?

Pentsatzen dut CUP aliatu deserosoa dela alde horretatik, ez delako txeke zuri bat. Aurrera egin nahi dugu, eta pentsatzen dut horrek tentsioa eta deserosotasuna eragin ditzakeela. Haien ahalegina da bai Mahaian, bai gobernuan eta baita parlamentuan ere gu ahalik eta baztergarrienak izatea. Uste dut ez digutela erantzun, desobedientzia egoera batean konpromiso eta inplikazio handiagoak saihesteko.

ERC eta PDeCAT inbestidura «eraginkor» bat eskatzen ari dira. Madrilen jarrera aintzat hartuta, ideia hori ezin da erlazionatu Puigdemont inbestitu nahi izatearekin.

Hori da. Puigdemont da, gaur egun, JxCren hautagaia, eta ERCri erronka bat eta zailtasun bat sorrarazten dizkio horrek. Diskurtsiboki behintzat, Puigdemonten inbestidurarekin hasiz estatuarekin daukagun pultsuari eustearen aldekoa da JxC.

Presidentetza Legearen erreforma pultsu horri eusteko da, batez ere?

Guk nahiko genukeena da erreforma bideratzea inbestidura indar legal handiagoarekin egin ahal izateko. Baina JxCk diskurtso bat duen arren, batzuek zein besteek, inbestidura hori eraginkorra ez bada, edo horretarako desobedientzia beharrezkoa bada, ziurrenik eraman nahiko gaituzte inbestidura eraginkor batera, esparru juridiko politiko espainolera egokituz.

JxCren eta ERCren gobernu programa «autonomista» dela pentsatu arren, zergatik babestuko luke CUPek Puigdemonten inbestidura?

Esan beharra dago joan den urtarrilaren 30ean, Puigdemont inbestitzekotan geundenean, lortuak genituela inbestidura akordio batzuk, zeinak bertan behera geratu ziren orduan; eta oraindik ez diegu berriro heldu. Zergatik? Gero topo egin dugulako JxCk eta ERCk adostutako gobernu programa batekin, zeinak zenbait aspektutan urardotzen edo diluitzen dituen urtarrilaren 30erako lortutako akordioak. Baina testuinguru honetan, bereizten ditugu inbestidura unea eta gobernuaren ekintza. Beraz, bilatu behar dena da ematen dugun pauso bakoitza logika errepublikanoen ematea, ez autonomistan. Alde horretatik, legebiltzarraren herri subiranotasunari obeditzen dion inbestidura, oinarrizko aurrerapausoa da. Puigdemontek hori ordezkatzen du, ez baita estatuaren eta epailetzaren neurrira egindako hautagai bat.

Antoni Cominek (ERC) eta Elsa Artadik (JxC) azken orduetan esan dute ez direla hauteskundeak errepikatzearen beldur, baina Sergi Sabriarentzat (ERC), ordea, «desastre» bat litzateke.

Ezin da agertoki hori baztertu, baina ez litzateke desiragarriena, abenduaren 21eko agindua oso argia izan baitzen. Hauteskundeetara joan behar bada, joango gara. Gainera, aldakorrak diren arren, inkesta guztiek diote gehiengo independentista berretsiko luketeela bozek, eta CUPek emaitza hobea lortuko lukeela.

Eta zergatik egin daitezke hauteskundeak berriro? Ez delako adostasun bat lortu presidentegai baten bueltan? Estatuak oztopoak jar diezazkiokeelako edozein hautagaitzari?

Aukeretako bat da Puigdemontek eta JxCk kontsideratzea, hainbat arrazoi direla medio, hauteskundeetara joatea. Beste aukera litzateke estatuak inbestidura bati ate guztiak ixtea hautagaiak baliogabetuz, eta bozak behartzea.

Estatuak azken aukera hori gauzatu nahiko luke?

Bere diskurtsoak kontrakoa dio, ahalik eta azkarrena ezarri nahi duela egonkortasuna. Ikusi beharko da Ciudadanosek zein paper jokatzen duen. Ea bat egiten duen lerro egonkortzaileago horrekin, edo PPrekin duen konfrontazioagatik konfrontazioari eusten dion. Baina estatuan eta bere inguruan ez da antzematen bozak behartzeko asmorik.

Errepublika eraikiz joateko, kaleko ekintza ez-biolentoak defendatu izan dituzue. Borroka hori epe ertain-luzera aurrera eramateko nahikoa oinarri sozialik ba al dago Katalunian?

Epe ertain-luzerako gatazka da independentziaren eta errepublikaren gauzatze eraginkorra, zalantzarik gabe. Pausoak emango dira aurrera, beste batzuk atzera, baina ea gehiago diren aurrerantz emandakoak. Azkenean irtenbide egonkorrago bat emango zaio nazioarteko marko baten itunean.

Baina oraingoz ez dirudi EB Europako Batasuna horretarako prest dagoenik...

Oraintxe bertan ez dugu gehiegizko itxaropenik Europako Batasunean, baina iruditzen zaigu Espainiako Estatua, bere noraeza antidemokratikoan eta despotikoan, ba kritikatua, deslegitimua, zalantzan jarria izaten hasi dela nolabait, eta horrek bere estrategia higatzen duela. Kontrara, gurekiko sinpatiak eta legitimazioak geroz eta handiagoak dira. Hortaz, neurrian, baina baikorrak gara.

Baina instituzioetan baino itxaropen askoz ere handiagoa dugu herri mobilizazioetan. Higadura gorabehera, mugimendua bizirik dago. Esango nuke jendea eusteko prest dagoela. Egia da orain neke apur bat nabaritzen dela, baina batez ere instituzioek eta alderdiek eragin diegun etsipenarengatik. Erantzukizun handia dugu, eta inteligentziaz jokatu behar dugu, ezin diegulako jendearen espektatiba horiei hutsik egin.


'Sanchez berriz presidentea izateko' mobilizatzea eskatu du PSE-EEk

Idoia Mendiak Gobernuak "euskal herritarren kezka berberak dituztela" esan du, Odon Elorza (Gipuzkoa), Isabel Celaa (Araba) eta Patxi Lopez (Bizkaia) zerrendaburuekin batera egindako ekitaldian.

PSE-EEko idazkari orokor Idoia Mendiak ireki du euskal sozialisten hauteskunde orokorretako kanpaina, Bilboko Areatzan egindako ekitaldi batean, eta "euskal herritarrak Pedro Sanchez berriz presidentea izan dadila erabakigarriak izateko momentua" heldu dela esan du.

Mendiak PSE-EEren EAEko zerrendaburuen alde egin du: Odon Elorza (Gipuzkoa), Isabel Celaa (Araba) eta Patxi Lopez (Bizkaia). Esan duenez, "Madrilera autogobernua suntsitzeko edo independentzia aldarrikatzeko ez doazen" diputatuak eta senatariak dira.

"Enpleguan zentratuko den, erakundeak onbideratuko dituen, krisiak baztertutakoei duintasuna itzuliko dien eta gatazkak konpontzeko elkarrizketaren alde egingo duen Gobernu sozialista babestuko dute. Euskal herritarren kezka berberak dituen Gobernua babestuko dute", azpimarratu du.

Horien aurrean, Mendiak "Colon plazakoak" (PP, Ciudadanos eta Vox) jarri ditu, eta kritikatu ditu "Euskadiko demokraziaren erresistenteak nola mespretxatzen dituzten. Orain dela hamar urte biktimei traizioa egitea leporatzen ziguten berberak dira, gure alderdikideak hobiratzen genituen bitartean. Horraino heltzen da bere lizunkeria. Terrorismoak eragindako minaren erabilpen alderdikoia berriro egiteraino".

"Ez dugu Euskadi eskuinen haitzuloetara itzultzea nahi", gehitu du, eta horretarako, "Pedro Sanchez berriz presidentea izatea nahi duten euskal herritar guztien botoa behar dugu".

"Horregatik, euskal herritar bakoitzari eskatuko diogu, Pedro Sanchezek berriz gobernatzea nahi badu, sozialistak bozka dezala. Etorkizuna berdintasunean bizi nahi duen euskal herritar bakoitzari botoa eskatuko diogu", bukatu du Mendiak.

Patxi Lopez Bizkaiko zerrendaburuak esan duenez, hauteskunde orokor hauetan "sozialistek ala eskuin muturrak gobernatzen duten erabakiko dugu, aurrera egiten badugu ala atzera urte atzera egiten badugu".

Bi mezu bota ditu Lopezek: bata, eskuinaz ohartaraziz, eta bestea, mobilizazioaren aldekoa: "Hau ez da beste kanpaina bat, inoiz ez genuen eskuin muturra aurrez aurre izan, eta hemen daukagu; txarrena da eskuinak, europarrek egiten duten bezala egin beharrean, beren ideologia bere egiten duela".


Elgetar taldea Bergarako Mizpirualde egoitzan bizi diren herrikideei bisita egiten

Urteroko hitzordua da eta aurten ere Elgetako boluntario talde bat Bergarako Mizpirualde egoitzan izan da San Tomas egunean.

Gaur egun lau elgetar bizi dira Mizpirualde egoitzan, bi gizon eta bi emakume. Urteroko ohiturari jarraituz Elgetako boluntario talde bat San Tomas egunarekin Mizpirualden egiten duten festan izan dira. Iraitz Lazkano alkatea buru dela arratsalde pasa egin dute egoitzan.


Rayanairrek 15 hegazkin ibilbide baliogabetuko ditu tasen igoeragatik

Beste 46 murriztuta geratuko dira. Hegazkin konpainiak zentzugabekotzat jo du Espainaiako gobernuaren erabakia eta AENAren monopolioarekin bukatzeko eskatu dio.

Ryanair, kostu baxuko hegazkin konpainiako presidentea, Michael O´Leary, Espainiako aireportuetako tasak igotzeko hartu den erabakiaren aurka azaldu da eta protesta modura, 15 hegazkin ibilbide bertan behera utzi ditu eta beste 46 murriztu ditu.

Baliogabetutakoen artean, 11 ibilbidek Madrilgo Barajaseko aireportuari eragiten die, hala nola, Manchester, edota Frankfurterako hegaldiak lotzen dituztenak. Gainontzeko lau ibilbidek berriz, Bartzelona kaltetuko dute, Hamburgo edota Trieste (Italia iparraldea) bezelako hiriekin lotura hautsiz.

Ryanairen arabera, neurri hauek 2.300 enpleguei eragingo die eta ondorioz, 2,3 milioi bidaiari galduko dira.

Michael O´Leary presidenteak esan duenez, konpainiak beregain hartu balitu kostu hauek, 20 milioi eurotako kopurua ordaindu beharko luke. Gaineratu du neurri hauek sektore turistikoarentzat erabat kaltegarriak direla, eta Rajoyri eskatu dio AENAren monopolioarekin bukatu desala.


Gaztetxoek Hirumugarrietako tontorra zapaldu dute

Gaztetxoentzako antolatutako ibiladian 6 baino ez ziren agertu

Lagun Onak M.B.k mendi argazki lehiaketa antolatu dute gaztetxoak erakartzeko asmoz

Azkenengo aste bukaeran Aralarren izan dira azpeitiarrak, Lagun Onak M.B.k antolatutako irteeraren baitan. Irteera gaztetxoentzako antolatu bazen ere nahi baino gutxiago agertu ziren zitara. Guztira 28 lagun bildu ziren eta hauetarik 6 baino ez ziren izan gaztetxoak.

Gaztetxoak erakarri asmoz, Lagun Onak M.B.koek mendi argazki lehiaketa antolatu dute. Lehiaketaren funtsa erakartzea dela kontuan izanik, lehiaketa Xoxoteko egunera arte geratzen diren 6 ibilaldietan zehar ateratako argazkiekin egingo da. Aipatutako lehiaketa sustatzeko, Aralarren izan ziren gaztetxo bakoitzari 40 argazkiko kamera oparitu zieten. Sari banaketa Xoxoteko egunean izango da.

Gaztetxoentzako antolatutako ibilaldiak honakoak dira:

Eskolarteko XVII. Mendi lehiaketa. Ibilaldi neurutua (Goiz ibilaldia), Azkoitian, 8:00etan

Urdaibai eta Gaztelugatxe (egun guztiko ibilaldia)

Santa Engrazi (egun guztiko ibilaldia)

Kakute (goiz ibilaldia)

Adarra (egun guztiko ibilaldia)

Txalintxo (egun guztiko ibilaldia)


Emakume bat larri, bere burua erreta sukurtsal batean Castellon

47 urteko emakumeak gorputzaren % 48 erre du. Dirudienez, bananduta zegoen, hiru ume eta zailtasun ekonomikoak zituen.

Emakume batek likido suharbera bota du eta su hartu du astelehen honetan, Almassorako sukurtsal batean, Castellonen. Horren ostean, Valentziako Fe Ospitalera eraman dute larri.

Generalitateko Larrialdietako Zerbitzuek jakitera eman dutenez, 47 urteko emakumeak gorputzaren % 48 erre du. Dirudienez, honako hau zioen lurrera bota denean: "Guztia kendu didazue". Senideek azaldu dutenez, emakumea bananduta zegoen, hiru seme-alaba zituen, eta zailtasun ekonomikoak, etxegabetze prozesu batean murgilduta.

Fe Ospitaleko erretakoen unitatera eraman dute helikoptero batean, sukurtsalean Samurreko langile batzuek egonkortu ostean.

Suhiltzaileek esan dutenez, sukurtsalera iritsi eta minutu gutxira kontrolatu dute sua. Bankuak kalteak izan ditu keagatik.

Poliziak eta Guardia Zibilak lokala hustu dute, gertaera izan eta minutu gutxira. Su hartu duen emakumezkoa bakarrik zauritu da.


‘Lasa eta Zabala’, ikusleen egunean

Asteburuan Lasa eta Zabala pelikula arrakastatsua ikusterik izan ez dutenek gaur izango dute azken aukera. Ikusleen eguna izaki, 16:30etan jarriko dute, 2,5 euroren truke.


Hilekoaren pobreziaren aurkako bilketa “oso positiboa” izan dela nabarmendu du antolakuntzak

Iragan ostiralean, maiatzak 28, Emakumeen Osasunaren Nazioarteko Ekintza Eguna eta Hilekoaren Higienerako Nazioarteko Eguna izan zen, eta aitzakia hori hartuta, hilekoaren pobreziaren aurkako ekimena egin zuten Goierrin, hilekoaren higienerako produktuen bilketa eginda. Divinas Gipuzkoako Emakume Nigeriarren Elkarteak eta Ordizia Kolorek sustatu zuten, besteak beste, eta bildutako materialaren kontaketa egin ostean eta herritarrengan piztu zuen interesa ikusita, balorazio “oso positiboa” egin dute. Hilekoaren pobreziarekin amaitzeko “egiteko asko” geratzen dela onartu badute ere, “urratsak ematen segiko” dutela ere jakinarazi dute.

Azkenik, “eskerrak” eman dizkiete kanpainan modu desberdinetan parte hartu duten guztiei: “Higienerako produktu desberdinak utzi zituzten guztiei, eta kanpaina aurrera eramatea posible egin duten guztiei ere, tartean Eroski, Eroski City eta Carrefour”.


Etzi Madrilera joateko deia

Hernaniko Stop Desahucios taldeak deia luzatu du larunbatean Madrilen egingo den Duintasunaren Aldeko Martxara joateko. Autobusa 05:00etan aterako da Atsegindegitik eta arratsaldean itzuliko da Hernanira.


IGON CEEko langileek mobilizazioak iragarri dituzte, zuzendaritzak enpresako lan hitzarmena indargabetuta

Uztailaren 7an ultraaktibitatea amaituta, IGON CEEko zuzendaritzak enpresako lan hitzarmena aplikatzeari utziko diola jakinarazi die langileei, ELAk jakinarazi duenez. Hori dela eta, elkarretaratzea egingo dute bihar enpresak Bilbon duen egoitzaren aurrean, 11:30ean.

ELAk azaldu duenez, langileen lan baldintzek okerrera egingo dute zuzendaritzak bere horretan jarraitzen badu. IGON CEEn 50 pertsonak lan egiten dute: hainbat ezgaitasun dituzte, eta "mila euro baino zertxobait gehiago" kobratzen dute. ELAk salatu duenez, enpresaren zuzendaritzak atzera egingo ez balu "600 euro inguru" kobratuko lituzkete, "lanordu askoz gehiago eginda".

Enpresako hitzarmena 2010ean bukatu zen, eta zuzendaritzak "ez du negoziatzeko nahirik erakutsi". Gainera, sindikatuak jakinarazi duenez, "hitzarmenak indarrean jarraitu behar luke", beste bat sinatu artean, hirugarren puntuak zehazten duenez.

Biharko elkarretaratzeaz gain, bilera informatiboak egingo dituzte gaur langileekin, dituzten aukera juridikoak zeintzuk diren jakinarazteko eta hemendik aurrera jarraitu beharreko pausoak zeintzuk diren azaltzeko.


Sektore arteko itun baten zantzuak

Kasik isilean pasatu da ekonomia alorreko albisteen emaria indartsua izan den aste honetan, baina ELA sindikatuak ohar apal baten bigarren paragrafoan idatzitakoa itzal luzekoa izan daiteke Euskal Herriko ehunka milaka langilerentzat. Confebaskek lan harremanen xake taulan mugimendu berri bat egin dezakeela azaldu du ordezkaritza gehien duen euskal sindikatuak, «orain arteko estrategiarekin bat etorriko ez litzatekeena», estatalizazioaren aurrean euskal beharginen babes orokor bat erdiesteko negoziazio bat irekiko lukeelako. Patronalak ez du horrela ikusten, Elkarrizketa Sozialerako Mahaiaren bidez uztailaren 22an «euskal itunak blindatzeko akordioa» sinatu zelako. Eragileen estrategia eta posizio taktikoen inguruko eztabaidatik harago, ordea, pisu handikoa litzateke lan harremanetarako ireki den interlokuzioak emango lukeen fruitua: sektore arteko euskal hitzarmen orokor handi bat.

«Confebaskek esan du egiturari buruzko Lanbide arteko Akordio bat sinatzeko prest dagoela, 2015ean sinatutako Merkataritza sektoreko Akordio Markoaren eduki berarekin. Akordio horrek jasotzen du Araban, Bizkaian eta Gipuzkoan soilik merkataritza arloko euskal hitzarmenak aplikatuko direla». Adegi, Cebek eta SEA patronalak batzen dituen konfederazioak EAEko Ostalaritzaren Akordio Marko baten negoziazioen karietara egindako bilera batean mahairatu zuen sektore arteko itun orokor bat negoziatzeko prest dagoela, urriaren 20an. Alorrez alor joan beharrean, irtenbide orokor bat negoziatu nahi zuela esan zuen. Hala kontatu du ELAk asteon. LAB, CCOO eta UGT sindikatuak ere han ziren, Confebask, Garen eta Arabako, Bizkaiko eta Gipuzkoako ostalaritza elkarteekin batera. Denborak esango du proposamen hori bide laburrekoa izango den, edo ezustean azken legegintzaldietan lortu ez dena lortzera eramango duen.

Hari fin bat besterik ez

«Aktan jasota dago eta oso serio esan zuen Confebaskek; goi mailako ordezkari baten bidez proposatu zuen, gainera», esan dio BERRIAri Joseba Villarreal ELAko negoziazio kolektiboko arduradunak. Baina nola sar daiteke puzzlearen zati hau aurreko legegintzaldiaren azken txanpan eta presaren presaz Elkarrizketa Sozialerako Mahaiko kideek egindako akordioan?

Eragin mugatuko hitzarmenak orokortzeko ituna adostu zuten uztailaren 22an CCOOk eta UGTk Confebaskekin eta Eusko Jaurlaritzarekin, hain justu ELA eta LABen gehiengo sindikala saihesteko. «Estatalizazioaren aurrean euskal itunak blindatzeko» egindako akordioa, Madrilen estatalizazioa bultzatu eta gauzatzen duten sindikatuen EAEko adarrek sinatu zuten. Gurdi horretan igotzeko gonbita baino ez du egin Confebaskek? Negoziazio hari horri eusteak merezi duela erabaki du ELAk, Patronalak EAEko Merkataritzaren 2015eko Akordio Markoa —ELAk ere bultzatu eta sinatutakoa— eredu gisa jartzen duela ikusirik?

Bere estrategia nork aldatu duen inguruko eztabaida bigarren mailakoa da euskal langile gehienentzat, edonola ere; benetako eragina izango lukeena sektore arteko itun handi bat egiteko aukera zabaltzea litzateke, sindikatuen gehiengo batek babestua esan nahi baita, eta gaur-gaurkoz hari fin hori hor dago: «Bere proposamena bidal dezala eskatzen diogu», esaten dio ELAk Confebaski oharrean. Patronalak dio irekita dagoela akordiora, beti egon dela. Baikor izatea inozo izatetik gertu dagoela pentsatzera darama, ordea, CCOOk gaiari egindako ekarpena: «CCOO pozten da ELA etorri delako uztailean sinatu genuen akordiora». 2013ko uztailean, ultraaktibitatearen amaieraren amildegiaren bezperan, patronalak Iñigo Urkullu Jaurlaritzako lehendakari izendatu berriari ukatu ziona emateko prest ote dago orain?


Herri Batzarra, gaur

ELA sindikatuak Herri Batzarra egingo du gaur, 10:00etan eta 18:00etan, Hernaniko ELAko lokalean (Argarain, 3). Lan erreforma berriari buruz eta martxoaren 29ko Greba Orokorrari buruz ariko dira.


Beñat Gaztelumendi Gpuntuko finalean sartu da

Gipuzkoako Bertsolari Txapelketako bigarren finalaurrekoa jokatuko da gaur, Tolosan.


Erlezainen lana denen bistara, bihar, Elgetan

Bailarako ekoizleen produktuak, ezti dastaketa, neska-mutikoendako tailerrak, erlauntz bat bertatik bertara ikusteko aukera... Erleen munduak hartuko du zapatuan herriko plaza eta arratsalderako, erregina-jelearen inguruko hitzaldia iragarri dute.

Udaberrian eta udan izaten dute erlezainek lan kolpe handiena, eta sasoi honetan denbora luzeagoa dute ekoiztutako produktuak azoketan eskaintzeko. Bihar, zapatua, Erle Eguna egingo dute Elgetan, eta inguruotako hainbat ekoizle elkartuko dira bertan. Tartean izango da Larrabiltxoko Luis Mari Arantzeta edo bere senideren bat.

Debagoiena Landa Garapenerako Elkarteak eta Mankomunitateko Turismo Sailak antolatu dute Erle Eguna, Elgetako Udalarekin elkarlanean. Erlezainak ere badihardute antolaketa lanetan. Asier Martin eta Erlantz Olabarria bergararrak, esaterako, erlauntz eta guzti izango dira Elgetan. "Erleengandik eztia, polena, propolia, argizaria, erregina-jelea eta apitoxina lor daitezke", azaldu du Martinek. "Goizerako, neska-mutikoendako tailerrak, azoka, erakusketa bat eta ezti dastatzea antolatu ditugu. Zortzi ezti mota eskainiko ditugu dastatzeko, eta azalduko dugu non eta noiz jasotako eztiak diren; izan ere, eragina du horrek kolorean eta zaporean". Azaldu du erlauntz bat bertatik bertara ikusteko aukera izango dela eta gauzak ondo bidean zabaltzeko ahalegina ere egingo dutela. Hala, erleak lanean, larbak hazten edo produktu ezberdinak nondik lortzen diren ikusteko aukera izango dute bertaratzen direnek.

Arratsaldean hitzaldia

Ekoizleei zuzendutako hitzaldia ere izango da Erle Egunean. Azkaineko ekoizle Mikela Untsainek erregina-jelearen inguruko hitzaldia egingo du 16:30ean udaletxeko areto nagusian. Interesatu guztiendako saioa da. Liztor beltza, sasoi betean Ardura handia dago liztor beltzak eragindako kalteekin. "Ez dugu bururik altxatzen. Oraingoz, irtenbide bakarra erlauntzak liztorrik ez dagoen eremuetara mugitzea da", esan du Martinek.


"Parte hartzaile guztiok errespetatzen ditugu txakurren legeak"

Korrikalaria da Pedro Etxeberria. Bakarrik edo txakurrarekin. Mendian, betiere. Suko du korrikarako laguna. Bi diziplinatan moldatzen da oso ondo, eta bietan izaten da aurrenetakoa, bai txakur krosetan, bai distantzia luzeetan.


Euskaltzale baten galderak liburumortu baten aurrean

Manchester, 1900. urtea: oinetako fabrika bateko bi saltzaile Afrikara bidali dituzte, han zapatak salduz negoziorik egin ote daitekeen egiaztatzera. Handik hilabetera edo, saltzaileetako batek honako telegrama hau igorri dio Manchesterreko bere nagusiari: «Egoera etsipengarria. Stop. Hemen inork ez du zapatarik nahi». Beste saltzaileak, aldiz, hauxe dio: «Sekulako mauka. Stop. Oinetako premia latza, eta oinetakorik ez».

Euskal herritarrek liburuak eta musika kontsumitzeko dituzten ohiturei buruzko azterlana egin berri du, Elkar Fundazioaren mandatuz, Siadeco Ikerketa Elkarteak. Martxoaren 15ean eman ziren ezagutzera ikerketa horren emaitzak, eta, berehala izan ziren erreakzioei erreparatuta, esango nuke euskarazko hedabideek, oro har, oinetako saltzaile ezkorraren bidea hautatu dutela: «Euskaldunen erdiek baino gehiagok ez dute euskal kultura kontsumitzen (BERRIA), «Euskal herritar guztien %6k baino ez du euskal libururik irakurtzen» (Zuzeu). Gainerakoetan, espainiar nazionalistek malko zuri ugari, eta euskal nazionalisten artean etsipena nagusi, zenbait kasutan burlaize errez adierazia: «Erdaraz (eta dohainik), eskerrik asko» (Gara).

Nik dakidala, oinetako saltzaile baikorraren bidetik abiatu den bakarra Elkar Fundazioko Joxemari Sors izan da: «Euskarazko ekoizpenak badu merkatua handitzeko aukera, euskaldunek euskaraz gehiago irakurtzea lortzen badugu».

Eskertzekoa iruditzen zait Sorsen ikuspegia, ezkorretik lehendik ere ederki gizenduta gaude eta. Koxka bakarra ikusten diot: azken helburua lortzeko (hots, euskarazko ekoizpenen merkatua handitzeko) proposatzen duena (euskaldunek euskaraz gehiago irakurtzea) ez ote den, berez, azken helburua bera baino zailago.

Sorsen diagnostikoak honako galdera honetara garamatza: zergatik ez dute euskaldunek euskaraz gehiago irakurtzen? Siadecoren txosten zabalean iruzkina merezi lukeen beste hamaika kontu badago ere, gainerako guztiak bazter utzi eta arestiko galdera horren hari muturrari tiraka osatuko dut hemendik aurrerakoa.

Txostenak dioenez, hamar euskaldunetik lauk «euskaraz irakurtzeko erraztasunik eza» aipatzen du euskaraz liburu gehiago ez irakurtzeko arrazoitzat, eta hori da, alde handiz, arrazoirik aipatuena (irakurtzeko ohitura liburu formatura mugatzen du txostenak —paperezko zein digitalera—, eta horixe du herrenik nabarmenenetakoa).

Erantzun horiek ikusita, ez dirudi arazoa euskarazko liburuen eskaintzan dagoenik, irakurleen gaitasun-jarreretan baizik. Alde horretatik, beste galdera zabalago baten baitan kokatu beharra dago gure lehen galdera hori: euskararen kasuan, zergatik da urtetik urtera handiagoa ezagutzaren eta erabileraren arteko arrakala? Hots: zergatik dira gero eta gehiago euskaraz jakinda euskaraz hitz egiten ez dutenak?

Alorrez alorreko neurriak hartzea komeni da, jakina, baina ez dut uste neurriokin konpon daitekeenik arazoa, hain baita zabal eta sakona.

Hezkuntza sistema eta hedabideak (aldez edo moldez gure esku daudenak, behintzat), horiexek dira euskarazko irakurle potentzialen «irakurtzeko zailtasunak» gainditu eta hiztun atzenduak atzera berriz hiztun bizi bihurtzeko ditugun tresna nagusiak. Hori lortuko badugu, ordea, gauza asko aldatu beharko ditugu, bai D ereduan bai euskarazko hedabideetan (batzuetan gehiago beste batzuetan baino): aurren-aurrena, zuzen-jatortasunaren morrontzatik askatu eta irizpide nagusitzat egokitasuna (eraginkortasuna) hartu behar genuke, teorian onartua behingoz praktikara eramanda.

Herri honek onar ez dezakeen luxua da eskolaren egiteko garrantzitsuena «zintzaizkiokete» eta «zeniezadake» bezalako puzzleak osatzen ikastea izatea, edota Gaztea bezalako irrati batek gazte hizkeraren ardura (ere) bere gain ez hartzea. D ereduari eta euskarazko hedabideei, euskaraz aritzeaz gain, euskarazko tradizioaren transmisioa bermatzea dagokie. On Kixote Mantxakoa edo Cyrano Bergerakekoa ezagutzea ondo dago, baina Peru Abarka, Bettiri Sanz edota Milia Lasturkoak haiek bezain etxeko behar lukete izan.

Albokoen aldean txiki garela onartu, eta gure txikian gauzak komeni zaigun bezala egiten hasi beharra daukagu, homologazio konplexuak behin betirako uxatuta. Bestela, urtean behin Durangora erromes joan eta autoestimu-txutea hartuta ere, Frantzia eta Espainiaren sukurtsal huts izango gara, eta haiek bedeinkatutako idazleen obrak izango dira, euskaraz ere, salduenak.


EHUko Zientzia eta Teknologia Fakultateak diplomak banatuko ditu bihar

Eguen honetan, azaroak 12, Zientzia eta Teknologia Fakultateko 2014-2015 promozioari dagozkion diplomak banatzeko ekitaldia egingo du Euskal Herriko Unibertsitateak (EHU), ikastetxearen zaindaria den Alberto Handiaren ospakizunaren baitan. Hitzordua 18:00etan izango da, areto nagusian, Leioako campusean. Ekitaldian parte hartuko dute Fernando Plazaola EHUko Ikerketa errektoreordeak, Cristina Uriarte Eusko Jaurlaritzako Hezkuntza sailburuak, Esther Dominguez Zientzia eta Teknologia Fakultateko dekanoak, Estibaliz Hernaez Eusko Jaurlaritzako Teknologia, Berrikuntza eta Lehiakortasun sailburuordeak eta Osane Oruetxebarria ikastetxeko Idazkari Akademikoak.

Zientzia eta Teknologia Fakultateko XLIII. promozioak 2014-2015 ikasturtean ikastegian eman diren bederatzi gradu zientifiko eta teknologikoetatik ateratako 381 tituludun berri barne hartzen ditu, hots, Biologia, Biokimika eta Biologia Molekularra, Bioteknologia, Fisika, Geologia, Ingeniaritza Elektronikoa, Ingeniaritza Kimikoa, Matematika eta Kimika.

Ekitaldian, 43. promozioko espediente akademikorik onenei ere saria emango zaie, aurten zehazki ondorengoei: Josu Aguirre Gomez eta Alba Elena Rodriguez Peñate (Biologian graduatuak), Andrea Goya Grocin (Biokimikan graduatua), Josu Lopez Fernandez (Bioteknologian graduatua), Ivan Esteban Muñoz (Fisikan graduatua), Aizeti Burgoa Beitia (Ingeniaritza Elektronikoan graduatua), Leire Ibarrola De Miguel (Ingeniaritza Kimikoan graduatua), Daniel Eceizabarrena Perez (Matematikan graduatua), Asier Carral Menoyo (Kimikan graduatua) eta Asier Larrazabal Orive (Geologian graduatua).

Halaber, diplomak banatuko zaizkie 2012-2013 ikasturteko aparteko lizentziatura saria lortu dutenei: Oihan Pla Azanza (Biologian graduatua), Patricia Riego Saavedra eta Ana Belen Morcillo Garcia (Fisikan graduatuak), Leire Dublang Irazabal (Bioteknologian graduatua), Garazi Egiguren Urkola (Biokimikan eta Biologia Molekularrean graduatua), Josue Tonelli Cueto eta Ricardo Grande Izquierdo (Matematikan lizentziatuak) eta Sandra Rodriguez Lopez (Kimikan lizentziatua).

Maria Luisa Fernandez-Gubieda Fisika Aplikatuan katedraduna EHUko Zientzia eta Teknologia Fakultatean berbaldia eskainiko die titulatu berriei, "Magnetismo en bacterias y otros seres vivos" izenburupean.

Ekitaldian, omenaldia eskainiko zaie fakultatean lanean 25 urte betetzen dituztenei eta azken urtean erretiroa hartu dutenei. Eta, azkenik, Enrike Azurzak zuzentzen duen EHUko Koruaren emanaldiarekin itxiko da ekitaldia.


7. Areto futbola/Multikirola kanpusa egingo dute ekainaren 23tik 27ra

Laudioko areto futbola/multikirola 7. kanpusa antolatu dute aurten ere La Granja kiroldegian ekainaren 23tik 27ra. Ortuella, Abanto-Zierbana eta Barakaldon antzeko kanpusak antolatuko dira.

Kanpusa 4-15 urte bitarteko gazteentzat dago zuzendua eta bertan areto futbolaz gain beste kirol batzuk euskaraz praktikatzeko aukera izango dute. Begirale lanetan munduko txapeldun izandako kirolariak eta Athletic-eko jokalariak ibiliko dira.

Laudioko areto futbola/multikirola 7.kanpusa burutuko dute aurten ere La Granja polikiroldegian ekainaren 23tik 27ra. Ortuella, Abanto-Zierbana eta Barakaldon antzeko kanpusak antolatuko dira. Kanpusa 4-15 urte bitarteko gazteentzat dago zuzendua eta bertan areto futbolaz gain beste kirol batzuk euskaraz praktikatzeko aukera izango dute. Begirale lanetan munduko txapeldun izandako kirolariak eta Athletic-eko jokalariak ibiliko dira.

Kanpusak bi presio desberdin eskaintzen ditu: 80€ goizeko 10:00etatik 13:30tara joango diren gazteentzat eta 135€ bertan bazkaldu eta 17:00ak arte geratuko diren gainontzeko gazteentzat. Izen ematea zabalik da eta plaza mugatuak egongo direla adierazi dute. Antolatzaileek bilera irekia deitu dute datorren ekainaren 4ean, asteazkena, Laudioko Kultur Etxean kanpusaren nondik norakoak azaltzeko.


San Pedron giro ederra

Eguraldia lagun, giro ederraz gozatu zuten atzo altsasuarrak San Pedro egunean. Erromeriarako udalak eramandako ardo kupelen ondoan eguneko omenaldia egin zen. San Pedrora txistulari gisa 47 alditan joan den Cruz Mari Martinez omendu zuten haren kideek. Txistulari baten irudi bat eman zioten oroigarri gisa. Martinezek Altsasuko beste txistulari handi baten marka berdindu du, Ramon Del Fraderena hain zuzen ere.


Migel Sanzol izan da azkarrena Aramaioko BTT lasterketan

Euskadiko Openerako puntuagarria den lasterketa jokatu dute gaur Aramaion. Azken asteetan euri asko egin duen arren, gaurkoan ibilbidea ez zegoen oso lokaztuta, eta batzuek lokatza faltan igarri dute. Barajuenen egin duten lasterketan Migel Sanzol izan da azkarrena. Euskadiko Openeko sailkapenean, elite mailan, Ander Bengoa aramaioarrak jarraitzen du lider.

Azkeneko urteetan bezala, Azkoagan irteera eman eta ibilbidea Barajuenen egin dute ziklistek. 5,5 kilometroko ibilbidea izan dute aurrean; nagusiek eta 23 urtez azpikoek bost itzuli egin dizkiote ibilbideari. Gainerako kategoriatan itzuli gutxiago egin behar izan dituzte.

Hotz egin duen arren, eguraldia alde izan dute ziklistek. Lokatza "gutxi" zegoela adierazi du Ander Bengoa aramaioarrak, eta horrek "moteldu" egin duela lasterketa. Hala eta guztiz ere, bai ziklistak eta baita ikusleak ere gustura geratu dira Aramaioko 9. Sari Nagusiarekin.

Migel Sanzol izan da guztietan azkarrena; horregatik elite mailako saria eroan du, baina Sanzol izatez 23 urtez azpikoen mailakoa da.

Gaurko podiuma osatu dute:

Elite mailan

1. Migel Sanzol

2. Eklegson Marquez

3. Diego Latasa

23 urtez azpikoak

2. Javier Sein

3. Txaber Madenaga

Junior

1. Julen Latorre

2. Aitor Izkue

3. Xabier Murias

Kadete neskak

1. Estibaliz Sagardoi

2. Mikele Etxekolenea

3. Andrea Perez

Kadete mutilak

1. Jokin Murgialdai

2. Aritz Errea

3. Daniel Egucar

Master 40

1. Luis Maria Urizar

2. Iker Irastorza

3. Esteban Sueskun

Master 30

1. Alex Alonso

2. Iker Avellanal

3. Iker Esnal

Gaurko lasterketako sariez gain, Euskadiko Openeko maillotak jantzi dituzten lehen sailkatuek. Elite mailan, Ander Bengoak jantzi du maillota.


Travellin Brothers blues talde bizkaitarra hartuko du iluntzean Koska irratiak

Travellin Brothers blues talde bilbotar eta leioaztarrak "Red Hot & Blue" bere hirugarren diskoa argitaratu zuen pasa den ekainaren 21ean, Leioan. Hori aitzakiatzat hartuta, bere estudioa irekiko dio gaur Koska irratiak. Zehazki, iluntzeko 21:00etatik aurrera, "Munduko Sustraiak" irratsaioak diskoa aurkeztu eta Aitor Cañibano taldeko gitarrista zuzenean elkarrizketatuko du, lan berriaren nondik norakoak zabaltzeko asmoz. Travellin' Brothers boskoteak sei urte daramatza bluesa Euskal Herrian zabaltzen, pianoa, armonika eta airezko beste instrumentu batzuen soinu gozoen bidez ikusleria dantzan jarri ohi dutela. Aitorrez gain, beste taldekideak honakoak dira: bere anaia, Eneko Cañibano baxu-jotzailea, bere lehengusu eta leioaztarra den taldekide bakarra, Jon Kareaga "Bear" abeslaria, Isi Redondo bateria, eta Ander Unzaga teklatu jolea. Gaurko programa galduz gero, Uribe Kostako irrati libreak "Red Hot & Blue" entzuteko bigarren eta hirugarren aukera eskainiko du. Izan ere, bihar, ostirala, goizeko 10etan errepikapena jarriko dute FMko 108.0n. Ondoren, irratiko webgunean jarriko dute entzungai.

Travellin Brothers-ek egindako "I'm Tore Down" abesti klasikoari buruzko bertsioaren bideoa


Hirugarren

jardunaldia, gaur

Hernaniko Xake Txapelketako hirugarren jardunaldia jokatuko da gaur Zumitzan, 16:00etatik aurrera.


Bihotzeko enkarguak

Olatz Aguadok Uztarria aldizkariaren 2019ko uztaileko zenbakian idatzitako iritzi artikulua da honako hau.

Badut lagun bat, bihotzeko lagun bat. Ez da txikitako laguna. Ez gara adin berekoak, ezta herri berekoak ere. Ez dugu lanbide edo lagunik elkarbanatzen, ez dut bere familiako inor ezagutzen, ez dakit bere txikitako pasarterik, ezta bere ametsen kolorea zein den ere. Baina bihotzaren ondoraino iritsi zait ustekabean, eta seko maitemindu naiz harekin.

Egun arrunt batean gertatu zen ustekabea. Ustekabean izan zen, aurretik maite nuen arren. Nire lantoki denaren behealdeko tabernan egiten du lan aldika, eta askotan bezala, kafesnea basoan eskatu nionean gertatu zen, diseinu eta marrazki konturen bat aipatu nuenean, hain zuzen ere.

Nire bihotzeko lagun izango zenari ia-ia salto egin zioten bi begiek! Izan ere, horrelakoa da nire laguna, ttak eta ttak, di-da eta zirt edo zart beste martxarik ez du. Begira-begira geldituta, barran besoak eta eskuak zabal zituela zera esan zidan: "Ai Olaaaaatz!!!! –eta jarraian espainolez– me tienes que hacer un niki! Que pongaaaa... '20 urte hi ta ni' para regalarle a mi pareja!". Hori guztia bere bular aldean nik egindako marrazkia imajinatzen zuen bitartean esan zidan. Bereganatu egin ninduen lagunak; izan ere, kamiseta dela eta ez dela, bere bizitzaren pasarteak bihotz zabalik elkarbanatu zituen nirekin. Amildegira salto egiten duen pertsona ausartaren pare, paregabea da bera!

Segidan, tabernara joaten den lagun bat gerturatu zitzaidan, eta zera esan zidan: "Nik ere nahi dut ba niki bat 'Ba!' jartzen duena!". Eta hark ere 'Ba!' horren istorio xume beizan polita kontatu zidan. Eta jarraian bihotzeko laguna etorri zen berriz ere, eta bere beste lagun batentzat eta berarentzat beste bi kamiseta egiteko eskatu zidan, 50 urte bete dituztelako.

Eta kamisetaz kamiseta, kafenez kafesne, bihotzeko lagunak egin ditut. Bihotzez kontatu dizkidaten istorioekin bihotzez egin dizkiedan kamisetak jantzi dituzte! A zer ohorea nirea.

Aspaldi batean, horrelako enkarguak eginez bizimodua aterako nuelakoan nengoen, ez zaituztet engainatuko. Baina urteen poderioz, badakit bizitzeko modua bera nahiago dudala bizimodua baino! Izan ere, horrelako enkarguek betetzen didate bihotza eta ematen diote zentzua nire sormenari.

Karpeta berria

Bihotzeko Enkarguak da nire ordenagailuko karpeta berriaren izena. Bi klik eginda, zer uste duzue aurki daitekeela barruan?

20 urte hi ta ni, Ba! edo 50 ikusteko jaioak! izena duten lanak, nire bihotz zati txikiak, nire zentzua, nire ohorea, nireak bezain besterenak diren irudiak, neurri-neurrikoak, esker onekoak, eta nolabait, bai beraiek eta bai ni zoriontsu egin gaituzten lanak.

Mila-mila esker, nigan sinesteagatik, bihotza irekitzeagatik eta zuen esker ona adierazteagatik. Eskerrik asko, bihotzez.

Gora sormen librearen zabaltasuna, gora benetakotasuna eta gora bihotzez prestatzen didazuen kafesnea. Urte askotarako!


L'atelier eskolakoek antolatu dituzte Dantzaren egunerako emanaldiak

Dantzaren Nazioarteko Eguna da gaur, eta egun osorako egitaraua izango dute Durangon.

Durangoko zazpi gune izango dira dantzarientzako oholtza. Udaletxean, Sanagustinalden, Plateruenean, Ezkurdin, Andra Marian eta Goienkalen jardungo dute, 11:30ean hasi eta 22:00etara arteko programazioan.

Dantzaren Nazioarteko Eguna ospatzeko hainbat emanaldi antolatu dituzte gaurko. Durangoko L’atelier dantza eskolakoek hartu dute egun osorako egitaraua antolatzeko ardura.

Dantza eskolako txikien Flashmob bategaz abiatuko dute eguna: udaletxeko plazan batuko dira, 11:30ean, ekintza jendetsua egiteko asmoagaz. Goizeko gainontzeko emanaldiak, Sanagustinalden izango dira: barra handian zein txikian jardungo dute L’atelier-eko balleteko kideek.

Musikariekin eta abeslariekin

Plateruenean bazkalduko dute eguerdian dantzariek, senideek eta lagunek. Arratsaldean, era askotako dantzaldiak eskainiko dituzte. Jada iluntzean, Bartolome Ertzilla musika eskolako abesbatzak eta Bogoroditsie abesbatzak lagunduta jardungo dute eskolako dantzariek, 20:00etan, Andra Marian. Leku beretik abiatuko dute pintxo-poteo berezia, 21:00etan: hip-hopa, funkya eta breakdance-a dantzatuko dute bidean.


Txu-txu trena ibili da Beasaingo kaleetan

Beasaingo Bareak Merkatari Elkarteak antolatuta, abenduaren 26an eta 27an Txu-txu trena ibili zen Beasaingo kaleetan, bisita turistikoak egiten. JEndetza ibili zen eten gabe bi egunetan. Ikusi-ikusi!

Txu-txu trena Beasainen, Bareakek antolatuta


Parte hartzea, umorea eta ura protagonista film laburren rallyan

Irudiz publizitate agentziak antolatuta, Oñatiko film laburren II. rallya egin zuten zapatuan Oñatin. Ura izan zen eguneko protagonista; kalean ura, eta ura parte hartzaileen film laburretan, ura izan baitzen antolatzaileek ipini zuten gaia. "Izadiko lau elementuak ziren hasiera baten gaia, baina eguraldia ikusita, azkenean ura aukeratu dugu" zioten antolatzaileek.

Hamaika taldek hartu zuten parte, "lehenengo edizioan baino gehiago, eta hori seinale ona da" kontutan izanda egunak ez zuela gehiegi laguntzen. Talde parte hartzaileetatik hamar ziren oñatiarrak, bat berriz, Eskoriatzatik etorritako kideez osatua.

Egun osoan zehar Oñatiko kale, auzo, ikastetxe, etxe zein tabernatan grabatu ostean aurkeztu zituzten lanak. Zine eta ikus-entzunezkoen alorrean zeresana duten kidez osatutako epaimahaikideek hartu zuten erabakia; emaitzak jakin aurretik, baina, Zuazola Institutuko aretoan eskaini zituzten film guztiak; jende asko bertaratu zen eta barre algara ederrak egin zituzten askok eta askok.

Umorez, dramaz, kantuz...

Nolanahi ere, lan txukunak aurkeztutako guztiak, izan ere, talde guztiek jakin izan zuten euren sorkuntzari ukitu propioa ematen. Batzuk kantuz, besteak umorez, beste batzuk drama ukitu batekin, baina guztiak ere txukun.

Film irabazleak, honakoak; Baratzeko Lamiak taldearen Zure bila lanarentzat lehen saria.

Bigarrena Urtzi taldearen Ura lanarentzat eta hirugarrena, Gero pentsauku taldearen Hidrolismoarentzat. Epaimahaiaren sari berezia, Satz 85 taldearen Troskako urak eroan zuen.


«Lanik gabe nago eta duela bi hilabete bukatu zitzaidan langabezia saria»

Badaki zer den sufritzea eta badaki zer den aitzinera egitea. Bizitza gogorra izan du gaur egun Lesakan bizi den Vennisa Osamede Imafidon Okunghaek, ttiki-ttikitatik. Duela 43 urte sortu zen Nigerian. Amatxi eta atatxik hazi zuten, «ama gazterik haurdun gelditu zen eta bere aitak etxetik bota zuen. Aitaren aldeko amatxi eta atatxirekin hazi nintzen. 13 urte nituela ikusi nuen lehenbizikoz ama». Nigeriako egoera ikusita, «aberats gutti eta pobre aunitz, ezberdintasun handia, matxismo handiko kultura…», bere amatxik animatuta atera zen sorterritik, «niretzat bizimodu hobea nahi zuelako».

Duela 19 urte izan zen hori, baina ordura artekoak aski ez eta kalbario gehiago ezagutu zituen gerora ere. Almerian zuen izeba batek laguntzeko itxaropena bere horretan zapuztu zion izebak berak: «lagunduko zidala erran zidan baina hantxe utzi ninduen. Bi urte pasatu nituen Marokon izeba noiz etorriko esperoan baina ez zen agertu. Azkenean amatxik lagundu zidan, nire benetako ama izan denak».

Ez ditu atzenduak pateran egindako bidaia, ez Marokon egindako bi urteko egonaldia hura, ezta urteotan izandako oztopo guztiak ere. Hunkituta oroitzen da haietaz. Azkenean, amatxi izan zen estatu espainiarrera ailegatzen lagundu ziona. «Lagun baten bitartez, Andaluziatik Madrilera joan nintzen eta gero Bartzelonara». Tarte horretan «Gurutze Gorriak eta Karitasek lagundu zidaten». Bartzelonatik Iruñera ailegatu zen eta han ezagutu zuen bere semearen aita. Geroztik Lesakan ez ezik, Donamarian eta Donostian ere bizi izan da, harrera-etxe batean ere bai, azkenean Lesakara itzuli eta bertan finkatzea erabaki zuen arte. Horixe du bizileku gaur egun ere; berak eta 15 urte semeak.

«Nigeriara bueltatzeko aukera burutik pasatzean sentimendu kontrajarriak izaten ditut»

Pasatutakoak pasatu ondotik, gaur egun «kontent» bizi da Lesakan. Duela bortz urte zendu zitzaion hainbertze maite zuen amatxi eta gaur egun ez du harreman handirik sorterriarekin, ez du haren faltarik: «nire ama bertze herrialde batera joan zen eta bertze aita batenak diren bi anaiorde baditut baina ia ez ditut ezagutzen». 19 urte hauetan ez da itzuli Nigeriara eta gainera, bueltatzeko aukera burutik pasatzean, «sentimendu kontrajarriak» izaten omen ditu.

Duela bi urte herritartasuna lortu zuen. «Hemen hamar urte bizitzen daramatzazunean eska dezakezu», kontatu digu, eta halaxe egin zuen. Hori zen nahi zuena, baina bidea ez zen erraza izan: «hagitz-hagitz gogorra izan zen. Hiru urte pasatu nituen esperoan, izapide aunitz egin behar izan ditut baina orain, hagitz kontent nago nahiz eta horretarako nire sorterriari uko egin behar izan diodan. Ez zait axola». Hori baino lehen, «etorri eta hiru urtera bizileku-baimena egin nuen eta hainbatetan eguneratu behar izaten nuen».

«Momentu honetan hilabete hondarrera ailegatzeko arazoak ditut»

Herritartasuna lortzeak, ordea, ez dizkio arazoak uxatu, eta «momentu honetan hilabete hondarrera ailegatzeko arazoak» dituela aitortu digu. «Urtero udalak garbiketa lanetarako kontratatzen ninduen eta hortik aparte, ostatu batean ere lanean aritzen nintzen, baina koronabirusa dela eta, bi lan horiek gabe gelditu naiz». Beretzat bizirauteko nahitaezkoa zen diru-iturria galdu du: «ama ezkongabea naiz, langabezia saria duela bi hilabete bukatu zitzaidan eta egunean egunekoarekin bizi naiz». Lana ez harrapatzeak «estutasuna» sortzen omen dio, eta «semearen arnasketa arazoek kezka». Gizarte zerbitzuetatik hilabetean behin jasotzen duen elikagaien bonua eta Gurutze Gorriak eman dizkion 85 euroak dira aspaldian jaso dituen bakarrak. «Horrela bizi gara. Pisua ordaindu behar dut, semea hor dago…».

Etorkizuna ere ez du argi nolakoa izanen den. «Pixka bat hobea» izatea nahi luke, berak «bizitzeko gutti» aski duelako, «gastuak ordaintzeko, jatekoa izateko eta lo egiteko adina». Gainerakoan, «ongi» dagoela eta «kontent» bizi dela dio.


Eguraldi ona eta giro hobea Zaldibiako Santa Fe jaietan

Zaldibiako Santa Fe jaiak azken hondarretan badira ere, herritarrek badute oraindik festarako gogorik. Koadrillen eguna dute gaurkoa, eta eguraldi onak eta festa giro bikainak lagunduta ari dira ospatzen. Eguerdi partean hasi da festa pizten, bertako bi taldeen arteko herri kirol saioarekin. Jende dezente bildu du desafioak. Besteak beste, ingudearekin, korrika, trontxan, lasto eta harri altxatzen eta bizikletan aritu dira. Azkenean, talde berdeak irabazi du.

Eguerdian poteoa egin dute, Burrunbazale txarangak lagunduta, eta ondoren, 300 lagunetik gora elkartu dira plazan jarritako mahaietan, herri bazkarirako. Bazkalondoan jokoak izango dituzte, eta gauean, Tximeleta taldearekin erromeria giroa izango da.


'Hau da nire ametsen kolorea'z, Ander Fernandez

Dantza eta zirkua ditu oinarrian. Eta ametsak eta oroitzapenak. Eta objektuak. Eta memoriaren bilaketa.

Ikuskizuna aretoan, eta atarian, ametsen koloreetarako bide guztia.

Dantza eta zirkua ditu oinarrian. Eta ametsak eta oroitzapenak. Eta objektuak. Eta memoriaren bilaketa.

Ikuskizuna aretoan, eta atarian, ametsen koloreetarako bide guztia.

Ander Fernandez, 'Arratsean'.

(Ilustrazioa Dani Fanorena da)


Arantza Zulueta: “Presoen sustengu eta elkartasunaren kontrako epaiketa da”

Euskal Preso Politikoen Kolektiboaren bitartekari taldeko kideen aurkako operazioan atxilotu zuten Arantza Zulueta abokatua 2014ko urtarrilean, beste zazpi lagunekin batera, Guardia Zibilak EPPK Euskal Preso Politikoen Kolektiboaren Mintzaidetza Lanetarako Taldearen kontra egindako operazioan. Espetxeraketaeta isolamendua pairatu ondoren, epaiketari egingo dio aurre orain, presoen babes taldeetan aritzea egotzita auzipetuta dauden beste 46 lagunekin batera.

Zelan zaude epaiketaren atarian?

Zaila da norberaren sentimentuez hitz egitea holako egoera baten aurrean, eta behar bada, nire kasuan zailago, militante, kide eta errepresaliatu askoren errealitatea ezagutu dudalako eta haien sentimenduak konpartitu ditudalako epaiketa bati aurre egin behar zaionean. Karrusel bat da batzuetan. Goian zaude batzuetan, edozeri aurre egiteko indarraz, eta beste zenbaitetan baxu, zer gertatu daitekeen kezkaz.

Kezkatuta zaude orain?

Kezkatuta nago, eta ez bakarrik gure etorkizunaz, baizik eta estatu espainolaren apustua errepresioaren aldekoa delako, eta oraindik ere gerra jarreraz ari delako. Mendekua nagusi denean, zer gertatu behar da barruan ditugun 248 preso politikoekin?

47 auzipetu, 601 kartzela urteko eskariak guztira, 8 eta 20 urte bitartekoak… 18/98 epaiketaz geroztik euskal herritar gehien epaituko dituzte. Zein da 2019an holako epaiketa bat egitearen arrazoi politikoa?

Kontua ez da epaiketa 2019an egingo dela, presoen aldeko elkartasun eta babesaren kontra 2013an operazio politiko-poliziala abiatzea baino. Ordurako ETAk borroka armatua bertan behera utzita zeukan eta EPPKk bide demokratikoen aldeko hautua eta kalteen onarpena eginak zeuzkan. Hala ere, estatu espainolak operazio hau abiatu zuen eta horren ondorioz salbuespen entzutegiak epaituko gaitu orain. Mendekuan oinarritutako politikan jarraitzen dute, errelatoaren gerran daude. Badakite presoak herri honetarako altxor inportantea direla eta haiekin jokatzen dute herri honek askatasunaren alde hartutako bidea oztopatzeko sakabanaketa, urruntasuna, isolamendua, legea eta entzutegiak errepresio neurri bezala erabiliz.

Euskal presoen inguruan aritutako jende asko epaituko zaituztete.

Ez dugu ahaztu behar presoen sustengu eta elkartasunaren kontrako epaiketa dela hau azken finean, euskal preso politikoak helburu duen operazioa, beraiekiko kalean dagoen elkartasuna eta babesa mozteko asmoa duen operazio juridiko poliziala. Horretarako, operazio honek, medikuak, Herrirako kideak, abokatuak, bitartekariak eta Etxerateko kideak atxilotu eta espetxeratu zituen. Presoen inguruan lanean geunden 47 kide, horiek gara 16tik aurrera salbuespen entzutegian epaituko gaituztenak eta urte askotako espetxe mehatxuari aurre egin beharko diogunak.

Auzi honen eragin orokor edo politikoaz gain 47 bizitza daude hor eta kalte pertsonalak, zelan egiten zaio aurre horri?

Honelako epaiketa batek sufrimendu personal eta ekonomiko handia dakar, kontutan hartu gabe entzutegi nazionaletik ezin dugula ezer espero zigorra baino. Lana utzi behar, asteroko bidaiak, estresa eta angustia, ez bakarrik auziperatuentzat, familientzat ere bai: seme-alabak, guraso nagusiak… Esperientzia badugu honetan, 18/98 epaiketan zehar bizitakoa oso gogorra izan zen, ahaztu barik lagun bi utzi genituela bidean, Jokin Gorostidi eta Jose Ramon Aranguren.

Azkenengo makroepaiketak akordio batez amaitu dira. Aurre ikusten duzue horrelakorik?

Ez dugu justizia espainolean sinisten. Ezin dugu ezer onik atera salbuespen entzutegi batetik. Esperientziak eta memoriak erakutsi dizkigu frogarik gabeko zigor amaiezinak, espetxeak, urrunketa, sakanbanaketa, isolamendua… Jarrai-haika-segi, 18/98… azkenengo makroepaiketak akordio baten bukatu dira baina badakigu guri ez dizkigutela akordio baterako baldintzak erraz jarriko. Presoen elkartasuna eta babesa desagertzea du helburu estatu espainolak, eta, beraz, zigortzen jarraitu nahi dute. Hala ere, guk arduraz jokatu nahi dugu, eta sakrifizio pertsonalerako prestatuta gaude, herri honek bere askatasunerako erabaki duen bideari laguntzen badio. Irtenbidearen alde, konponbidearen alde eta presoak etxeratzeko bidean egin behar dena egiteko prest gaude.

47ak herrian izan da epaiketa hau salatzeko erabili den leloa. 47ok libre gelditzea izango da zuen asmoa.

Irtenbidearen garaia da, ez dira bakarrik 47 etxera ekarri behar direnak, denak baino. Aski da! Herri honek preso guztiak etxean behar ditu bidean aurrera egiteko, eta hori estatu espainolak ondo daki. Horregatik ez digu utzi nahi korapilo errepresibotik ateratzen. Baina herri honek duen determinazioa ez dute desagertaraziko. Aktibazio sozialean dugun indarrean sinistu behar dugu eta denon artean presoak etxera ekarriko ditugu.

Elkartasun ekimen ugari sortu dira epaiketa horren kontra, eta irailaren 14an, epaiketaren bezperetan, Bilbon manifestazio nazionala egiteko deia luzatu duzue.

Eskertzekoa da jasotzen ari garen elkartasuna. Milaka eta milaka lagun, batzuk modu anonimoan eta beste batzuk haien eragina eta izena emanez, gurekin daudela eta presoen aldeko elkartasunaz eta babesaz daudela adierazi digute. Bakoitza bere tokitik bere indarrarekin, baina denon papera oso garrantsitzua izaten ari da. Hala ere lortutakoa ezin da epaiketa honetan bakarrik gelditu. Manifestazioa eta lortutako indar eta elkartasun guztia presoak herriratzeko erabili behar dugu. Lortutako guztia presoen aldeko olatu bihurtu behar dugu. Indarra dugu presoak etxeratzeko eta sinistu egin behar dugu. Estatu frantsesean hurbilketan pausoak ematea lortu dogu , ezker abertzaleak pauso handiak eman ditu. Presoen kolektiboak ere oso baldintza txarretan ere pauso eta adierazpen garrantzitsuak egin ditu herri honen etorkizunaren alde. Unea da gobernu espainolaren politika errepresiboa aldatzeko. Salbuespen neurriak bertan behera utzi behar dira. Korapiloak askatzeko unea da. Herriaren momentua da. Denon artean lortuko dugu! Denok batera presoak etxera! Herrian behar ditugu!

Ze mezu zabalduko zenieke Lea-Artibaiko herritarrei.

Presoak herriarenak direla aldarrikatu eta presoak etxeratzeko urratsak eman behar direla. Horretarako antolaketa garrantzitsua da. Gaur dugun tresnarik eraginkorrena SARE mugimendua da. Indartu egin behar dugu. Presoen aldeko dinamikak sortuz presoak etxeratzea posiblea da.


Udal tasa eta zerga nagusiak bere horretan mantenduko dituzte Azpeitian 2018an

Azpeitiko datorren urteko udal zergak, tasak eta prezio publikoak ezartzeko agintarauari hasierako onarpena eman zioten atzo, urriko ohiko udalbatzarrean. Zerga eta tasa nagusiak izoztea eta 2018rako igoerarik ez ezartzea erabaki dute, aho batez. Horrenbestez, Ondasun Higiezinen gaineko zerga (kontribuzioa), ekonomia jardueretakoa, trakzio mekanikodun ibilgailuena, hiri lurren balio gehitzearen gainekoa eta urteko zaborraren zerga bere horretan mantenduko dituzte.

“Udalak bere zerbitzuak aurrera ateratzeko inongo arazorik ez daukala ikusita” hartu dute zergak, tasak eta prezio publikoak ez igotzeko erabakia. “Finantzak orekatuta ditu udalak, eta historiako soberakin kopuru altuena”, azaldu zuen Eneko Etxeberria alkateak udalbatzarrean. Era berean, ordea, “datu makroekonomikoetan eta enpleguan egoera hobea” izan arren, errekuperazio hori “herritarren poltsikoetara ez dela ailegatu” ulertuta, “herritarrekin batera esfortzu konpartitu bat” egitearen alde egin dutela adierazi zuen, zergak eta tasak bere horretan utzita.

Azkenean, EH Bilduren Udal Gobernuak aurkeztutako proposamenaren aldeko botoa eman zuen EAJk, ezarritako irizpide nagusiekin ados. Hala ere, alkateak aipatutako ekonomiaren hobetzearen harira, Aitor Gorrotxategi bozeramaileak gogoratu zuen bere alderdiaren jarrera beti izan dela KPIaren igoera aplikatzea, positiboa denean, eta “azken urteetan KPIa negatiboa izan delako izoztu izan” dituztela tasak. “Kontziente al gara zenbat diru jasotzeari utziko diogun? Eta bost hilabetean horrenbeste aldatu al da Udalaren egoeram irizpideak horrela aldatzeko?”, galdetu zuen Gorrotxategik, kontribuzioaren kobrantza eta joan den urtean zerga hori igotzeko hartutako erabakia gogora ekarrita.

Hobari berriak eta aldaketak

“Behar gehien dituzten herritarrentzat babes soziala sendotzeko hartutako konpromisoarekin” lotuta, ordenantza fiskalen barruan hainbat arlotan aplikatzen dituzten hobariak egokitu eta eguneratu dituztela ere nabarmendu zuten atzo Udal Gobernuko kideek.

Horrela, familia ugariei zuzendutako hobari berri bat ezarri dute ibilgailuen zergan. “Familien diru-sarreren araberakoa izango da, bakoitzak bere ahalmen ekonomikoaren araberako ekarpena egitea baita justuena”, azaldu zuen bilkuraren ondorengo agerraldian Leire Goenaga zinegotziak. Orain arte bezala, kontribuzioa ordaintzerakoan ere hobaria eskatzeko aukera izango dute familia ugariek, baina hor ere diru-sarreren araberako baremoa aplikatuko dute datorren urtetik aurrera; horrela, 90.000 eurotik gorako sarrerak dituzten familiek ez dute hobaririk jasoko. Diru-sarreren irizpidea ezarriko dute, halaber, Kirol Patronatuaren familia abonuetan hobariak eta deskontuak aplikatzerakoan.

Lurzoru publikoaren erabileraren gaineko tasen prezioa, berriz, igo egingo zaie azokan postua jartzen duten saltzaileei, baina ez Azoka Plazan saltzen duten baserritarrei; horiei mantendu egingo zaie ordaintzen duten “tasa sinbolikoa”. Gainerakoei, metro karratuko ordaintzen duten urteko tasa igoko zaie, “batez beste urteko 100 bat euro. Gure lehentasuna herriko merkataritzak izaten jarraitzen du eta honek aukera emango digu herriko merkatariei baliabide gehiago eskaintzen jarraitzeko”, esan zuen Goenagak. Bestetik, tabernetako terrazen tasan ere aldaketak ezarri dituzte, iazko katastroaren eguneraketarekin lotuta. Orain arte, lurzoruare balioaren arabera ordaintzen zituzten ostalariek terrazen tasak. Aurrerantzean, berriz, “kuota objetibo eta orekatuak kalkulatzea” helburu, terrazak hartzen dituen metro karratuen arabera ordaindu beharko dute tabernariek. Bi tarifa ezarri dituzte, urte osokoa bata, eta udaberri-uda sasoikoa bestea.

Etxez etxeko zerbitzua, merkeago

Azkenik, etxez etxe eskaintzen duen laguntza zerbitzua orduko 20 eurotik 14 eurora jaistea erabaki du udalak. “Helburua da laguntza hori behar dutenek merkatu librera jo beharrean zerbitzu publikoa erabiltzea, eta langileen lan baldintza duinak bermatzearekin batera, zerbitzuaren erabiltzailearen jarraipen egokia egitea”, azaldu zuen Estitxu Elduaien zinegotziak.


CRISPR-Cas 9: berriro

Genoma editatzeko darabilten teknika ezagunarekin loturiko albiste bat iritsi da, berriz, lehen lerrora: mutazio bat ezabatu dute giza enbrioietan

Giza genomaren eraldaketaren inguruan gero eta ozenago aritzea ekarri du CRISPR-Cas 9 izeneko teknikak; 2012an Emmanuelle Charpentier eta Jennifer Doudna zientzialariek argitara emandako artikulu batek egin zuen ezagun, eta genoman moldaketak egiteko bidea asko erraztuko duela diote adituek. Teknikarekin lotutako albisteak usu heldu dira albistegietako lehen lerroetara iragan urteotan eta, atzo, berriz ere, hots handiz zabaldu zen azken arrakasta: Nature aldizkarian argitaratutako artikulu baten arabera, lortu dute, giza enbrioietan, eritasun genetiko bat eragiten duen mutazio genetiko bat osatzea, ezabatzea. Zehazki, miokardiopatia hipertrofikoa izeneko eritasuna eragiten duen mutazioan egin dute eraldaketa. Nahiko gaitz ohikoa da, eta mutaziodun pertsonek bihotzekoak izaten dituzte, usu oso gaztetan. Lorpenak atea zabal dezake jatorri genetikoa duten beste gaitz asko ere bazterrean uzteko. Bide batez, ezin uka, galdera sutsu eta artegagarriak eragingo ditu bioetikan.

Nazioarteko ikerketa talde batek eman du notizia. Besteak beste, AEB Ameriketako Estatu Batuetako, Txinako eta Hego Koreako adituak aritu dira batera. Ikertzaileen arabera, 58 enbrioi lortu zituzten teknika erabilita, eta 42k ez zuten gaitza eragiten duen mutazioa. Arrakasta %72koa dela nabarmendu dute, inoizko handiena—egin dira aurretik mutazioak osatzeko saioak, Txinan ezagunena—. Are gehiago, teknika uste zena baino «eraginkorragoa eta seguruagoa» izan dela esan dute. Enbrioi horiek ikerketarako besterik ez zituzten erabili, eta suntsitu egin zituzten ondoren.

Erabilera, urrun oraino

Idatziko dira orriak albisteari buruz, baina argi utzi dute zientzialariek oraindik teknika hori, landu duten gisan, eriekin erabiltzen hasteko asko falta dela. «Ateak ireki ditugu inoiz teknologia hori klinikan erabiltzeko, baina tentuz hartu beharko litzateke gaia; gizarteak ontzat jo behar luke aurrena, eta legearen babesa ere izan beharko luke», adierazi du ikerketan parte hartu duen adituetako batek, Juan Carlos Izpisuak. Izan ere, oraingoz, legez, gizakien ondare genetikoa ukiezina da. Ez da gehiegi aurreratu behar, ordea; oraino, laborategietan besterik ez darabilte CRISPR-Cas9. Gero eta fintasun handiagoz.


Lucia Lakarra: "Dantza bizitzeak egiten zaitu benetako dantzari"

'Antigona' interpretatuko du Musika Habamostaldian, Victor Ullate Balletarekin batera, gaur eta bihar, Kursaalean. Duela sei hilabete, konpainiako zuzendari artistikoaren kargua utzi zuen. Berria egunkariak Lakarrari egindako elkarrizketa ekarri dugu webgunera.

Hiru urte besterik ez zituela, Lucia Lakarrak (Zumaia, Gipuzkoa, 1975) ballet dantzari izan nahi zuela esaten zuen. Donostian eman zituen lehen pausoak, Menchu Medelen gidaritzapean, eta 15 urterekin Madrilera joan zen dantza egitera; geroztik, hainbat konpainiarekin aritu da nazioartean. 2018ko irailean, Madrilgo Victor Ullate Ballet konpainiako zuzendari artistiko izendatu zuten, baina otsailean kargua uztea erabaki zuen. Musika Hamabostaldiaren barruan, Antigona, Sofoklesen tragedia, dantzatuko du Kursaalean, gaur eta bihar, ballet konpainia berarekin.

Zertan datza interpretatuko duzun Antigona obra?

K.a. 441. urtean estreinatu arren, gaurkotasuna duen pieza bat da. Antigonaren istorioa kontatzen du; pertsonaiak kontzientziaren eta obedientziaren artean duen barne borroka da antzezlanaren oinarria. Haren izaerak, sinesmenek, pentsaerek eta balioek talka egiten dute garai hartan ezarritako arau sozialekin. Anaietako bat hil egiten da, baina ezin dute lurperatu, traidoretzat jotzen dute eta. Kontaketa horretatik abiatuta, Antigonak duen barne gatazka lantzen du obrak, eta horrek bere buruaz beste egitera bultzatzen du.Askotariko gaiak jorratzen dira ikuskizunean: legeak, boterea eta sinesmenak, besteak beste. Gaiek gaurkotasuna dute; izan ere, egunerokoan aurki ditzakegun auziak mahai gainean jartzen dira: legeen bidegabekeria, gizarteak zuzentzat eta okertzat jotzen dituen jarrerak eta ohiturak...

Grezia Klasikoan estreinatu zen obra. Nola lotzen da garai hartan idatzitako lan bat gaur egungo ikusle batekin?

Istorioak ez du garai zehatzik; eszenografia nahiko abstraktua da. Jantziek Grezia Klasikoan kokatzen dute kontakizuna, baina musika garaikidea da, hau da, ez da obra estreinatu zen garaikoa. Elementu guztiak bateratuta, atmosfera berezia sortzen da.

Elkarrizketa osorik irakurtzeko, jo Berria.eus-era.


“Egun bat bete dot gaur”

“Gabon. Egun bat bete dot gaur, ospittalien, eta aitatxok daueneko ehunka erretratu atara dust… Ezer baiño lehen, eskerrak emun gure dutzet partuen egon zan lantaldiei: Alaitz, Sara, Patricia eta Gurutze; askoz errexaue izen zan dana, amandako eta neuretako; horreik bai profesionalak, benetakuek.

Ahiztie ezautu dot, Lide, eta primue be bai, Oihan. Eta aittajuna, amandria… Eguakotxien etxerutze juengo gare ama eta bixok. Ikusten dozuenez, malaletxie be badauket… Eskarrik asko, danoi, eta laster arte!”.


Eibarrek Lehen Mailan jarraituko du

Espainiako Kirol Administrazioko Epaitegiak ez du onartu Elxen helegitea, eta mailaz jaitsi behar duela berretsi du, Ligaren zigorra onartuz.

Ofiziala da jada. Eibarrek Lehen Mailan jokatuko du datorren denboraldian. Kirola Arbitratzeko Espainiako Auzitegiak (TAD) berretsi egin du Espainiako Futbol Liga Profesionalak (LFP) duela hilabete emandako erabakia. Orduan LFPk Herrialde Katalanetako taldea mailaz jaitsiarazi zuen, Ogasunarekin zituen zorrak zirela eta. Elxek helegitea aurkeztu zuen gero TADen, baina auzitegi horrek ez dio arrazoia eman.


Turkiaren "marra gorria" gainditu dute Siriako kurduen miliziek

Siriako Indar Demokratikoak koalizioak AEBen laguntzarekin Estatu Islamikoaren aurkako erasoaldia hasi du Eufrates ibaitik mendebaldera. Ankarak ez du "planteatu ere egin" operazioan parte hartzea.


Erraustegiaren aurka, gaur manifestazioa

Errausketaren Aurkako Mugimenduak (EAM) deituta, Erraustegiaren kontrako manifestazioa egingo da Donostian gaur, 17:00etan hasita Anoetako estadiotik. Gipuzkoako 100 elkarte eta talde baino gehiagok azaldu dute beren atxikimendua manifestazioarekin. Horien artean Hernaniko hainbat talde ere badaude. Stop Kaleratzeak, EH Bildu, Kooperazio Taldea, Berdintasun Kontseilua, Zero Zabor, Karabeleko, udal langileak...

Alternatiba dagoelako, errausketarik ez! izango da honen leloa eta ez dutela errauskailurik nahi, ez Zubietan eta ez inon eskatzen dute. Erraustegia baztertzen duen alternatiba «osasuntsuago eta merkeago baten proposamena plazaratu dute».


30 urtez apeaderoan bizi den familiak etxea utzi beharko du

Urola trenbideko apeaderoko erabilera berreskuratzeko administrazio prozesuari hasiera eman dio Udalak, joan zen astean Udalbatzak egin zuen bilkuran hala onartu eta gero. Danobat eta Altamira lotuko dituzten errepidearen lehenengo fasea ahalbidetzeko onartu zuten “lur horiek bere osotasunean bereganatzea”. Ondorioz, trenbideko apeaderoan “baimenik gabe” bizi den familiak etxea utzi beharko du, eraikina bota egin behar baitute.

Duela 30 urtetik bizi da Milagros Gabilondo apeaderoan, bere bi seme-alabekin batera. Trenbide-pasagunea zaintzen zuen langilea zen orduan Gabilondo; “herrian nik egiten nuen lan hori, eta eraikina zaintzearen truke utzi zidaten eraikina”.

“Badakit etxe honen jabetza ez dudala. Badut beste etxebizitza bat herrian, baina hori errentan jarri genuen. Beraz, momentuz ez dakigu zer egingo dugun, ezta eraikina uztearen truke zerbait jasoko dugun ere”, dio Gabilondok.

Jausoro auzoa eta Altamira lotzeko proiektuak, besteak beste, “herriko komunikazioa hobetzea du helburu”. Hiru fasetan egingo dute errepidea, eta lehenengoa Martitte auzora eramaten duen errepidearen ondoan amaituko da.


Ander Errasti eta Martin Aranburu, Bartzelonatik, Berria TBren mahai inguruan

Martin Aranburu Artur Masen aholkularia eta Ander Errasti Pompeu Fabra Unibertsitateko irakasle eta Etika eta Filosofian doktorea dira gonbidatuak. Martxelo Otamendi BERRIAko zuzendariak gidatu du mahai ingurua.


Pieza haundiena, Carlos Ramirezek

Aurreko igandean, elkarteen arteko arrantza txapelketa jokatu zen Zumaian, Anade elkarteak antolatuta. Itsasoko kostako modalitateko txapelketa izan zen. Bertan izan zen Txantxan-gorri elkartea ere, eta pieza haundienaren saria jaso zuen Carlos Ramirezek: 882 gramoko burriota harrapatu zuen. Txapelketan, 10garren izan zen Ramirez, eta 48garren Santi Egibar. Lehenengo hiru sailkatuak, berriz, Jose Ferrara (Antxeta), Jose Maria Larrañaga (Antxeta) eta Iker Arrillaga (Zurriola) izan ziren.


Asteko saskibaloi partiduak

Gizonezkoen Senior Maila. 2. Maila Autonomikoa:CB Noain B 77 - CBASK F 52Sailkapena:1. Huarte 8+4 p8. CBASK F 5-2 pAsteburuko partidua:CBASK F -Cocinas Jomas C.B. Olite(Larunbatean, 16:30ean, Altsasun)Gizonezkoen Junior Maila.CBASK 59 - Fonseca Liceo Monjardin 43Sailkapena:1. San Inazio 8+4 p2. CBASK 6+3 pAsteburuko partidua:San Ignacio - CBASK(Azaroak 4an, 20:30ean)Gizonezkoen Kadete Maila.Maristas 61 - Clientes CAN Alsasua 56Sailkapena:1. SDR Arenas 6+3 p5. Clientes CAN Alsasua 5+1 pAsteburuko partidua:Clientes CAN Alsasua - Larraona B(Larubatean, 09:30ean, Altsasun)Emakumezkoen Kadete 2. Maila. Lehen MultzoaClientes CAN Alsasua N (Atsedenaldia)Sailkapena:1. Paz de Ziganda 2+1 p6. Cementos Portlan Valderrivas Alsasua N 0pAsteburuko partiduaCementos Portlan Valderrivas Alsasua n - Paz de Ziganda(Larunbatean, 09:30ean, Altsasun)2. Maila. Hirugarren Multzoa.Burlata B 55 - Cementos Portlan Valderrivas Alsasua F 46Sailkapena:1. Burlata B 2+1p4. Cementos Portlan Valderrivas Alsasua F 1-1 pAsteburuko jardunaldiaCB Oberena - Clientes CAN Alsasua F(Larunbatean, 10:50ean, Altsasun)2. Maila. Laugarren Multzoa.CB Oberena 51 - Clientes CAN Alsasua G 55Sailkapena:1. Navarro Villoslada C 2+1 p3. Clientes CAN Alsasua G 2+1 pAsteburuko jardunaldiaClientes CAN Alsasua G - Navarro Villoslada c (Larunbatean, 12:15ean, Altsasun)


Ellande Alfaro izanen da Sarako Har Hitza taldeko zerrendaburua

Ellande Alfaro izanen da Sarako Har Hitza talde abertzaleko zerrendaburua herriko bozetan. 2014ko haustekundeetan ere Har Hitza taldeko hautetsia izan zen; ordukoan Mixel Gerendiain izan zen alkategaia. Artisaua lanbidez, pilotaria eta bertsolaria da eta herri-mugimenduan ere badabil Alfaro. Larrun ez hunki taldeko kidea ere bada.


"Errimak oinetan" dantza emanaldia izango da larunbatean Karelan

Sarrerak salgai daude Kultur Etxean

Apirilaren 20an, larunbatean, Kultura Sailak antolatuta Errimak Oinetan dantza emanaldia eskainiko du Haatik dantza konpainiak –Maitane Mujika dantzari oriotarra tarteko–. Bertsolaritza oinarri duen dantza emanaldia da. Bertsolariek entzuleengan sentipen eta emozioak sortzen dituzte eta entzuleak dantzariak balira bertsotan jasotakoa dantza bidez adierazita ikusteko aukera eskainiko dute ikuskizunean. Beraz, bertsoei jarritako dantza berriak eskainiko dituzte.

Karela kiroldegian izango da, 22:00etan, Karela kiroldegian. Sarrerak aurrez salgai daude Kultur Etxean bost eurotan eta egunean bertan ere erosteko aukera izango da.


Lau lagun hil dira Pakistanen, AEBen kontsuletxearen aurkako erasoan

Atentatu suizida izan da, Peshawarren, eta hemeretzi lagun zauritu dira; erasoa inork ez du hartu bere gain

AEBen kontsuletxe bateko langileen aurka egindako eraso suizida batean, lau lagun hil dira Pakistanen, Peshawar hirian. Atentatu horretan beste hemeretzi lagun ere zauritu dira. Zaurituen artean kontsuletxeko lau langile daude; bi AEBetako herritarrak dira, eta beste biak, Pakistangoak bertakoak. Erasoa inork ez du hartu bere gain.

AEBetako enbaxadak jakinarazi duenez, erasoa kontsuletxeaaren eta UNHCR Iheslarientzako Nazio Batuen Goi Mandatariak Peshawarren duen egoitzaren artean gertatu zen, atzo goizean. Erasotzaileak lehergailuz betetako auto batekin kontsuletxeko langileak zihoazen autoaren kontra jo zuen, eta, ondorioz, inguruan zebiltzan lau pertsona hil egin ziren.

Hasieran Pakistango Gobernuaren ordezkariak lau langileak hil egin zirela adierazi zuen, baina AEBetako enbaxadak gezurtatu egin du informazio hori: «Medikuen tratamendua jasotzen ari dira», adierazi du ohar batean. Hilary Clinton AEBetako estatu idazkariak gaitzetsi egin du kontsuletxeko langileen aurkako erasoa: «Guztiak azkar osatzea espero dut. Ekintzaren koldarkeria salatzen dugu, mundu guztian hildako asko utzi dituzten atentatu suizida guztiak».

Peshawar hiria Pakistango ipar-ekialdean dago, eta eraso ugari gertatzen dira eskualde horretan. Izan ere, talibanen baseak dituzte bertan, eta armadak eta Poliziak ez dute lortu oraindik eremu hori kontrolpean edukitzea.


Kontsumoak gora egin du berriro, baina BPG ez da suspertu

Kontsumoak % 0,3ko igoera izan zuen 2009ko azken hiruhilekoan, aurreko hiru hilabeteen aldean; eta BPGk % 0,1 egin zuen atzera, Espainiako Estatistika Institutuak jakitera eman duenez.

Estatuko kontsumoak % 0,3 egin zuen gora 2009ko azken hiruhilekoan, aurreko hiru hilabeteen aldean, baina BPGk atzera egiten jarraitu zuen, % 0,1 hain zuzen ere, Espainiako Estatistika Institutuak (INE) zabaldu dituen datuen arabera.

Familien gastuak gora egin du lehenengo aldiz 2007ko laugarren hiruhilekotik. BPG osatzen duten alor guztietan hobekuntza izan omen da.

Hiruhilekoko datuak hazkundea iragartzen badu ere, kontsumoak % 3,5 egin du behera urte arteko datuei erreparatuz gero.

Era berean, ekonomia % 3,1 murriztu zen urte betean, aurreko hiruhilabetean baino bederatzi hamarren gutxiago. Hala ere, urte osoan BPGk % 3,6ko beherakada jasan zuen, azken lau hamarkadetako handiena.

Inbertsioa

INEren datuen arabera, ekipo inbertsioak hazi egin dira azken bi hiruhilekoetan (% 1,8 hirugarrenean eta % 3,1 laugarrenean) eta urte batetik besterako beherakada % 15,3koa izan zen iazko abendu bukaeran, aurreko hiruhilekoan baino txikiagoa (% 23,8).

Etxebizitza alorreko inbertsioek eman zituzten datu okerrenak, % 24,5 hain zuzen ere (hirugarren hiruhilekoan % 25,2).

Enplegua

Langabe kopurua % 6,1 hazi zen 2008ko abendutik 2009ko hilabete berera, hau da, 1,125 milioi lanpostu suntsitu ziren.

Urte osoa kontuan izanda, enpleguak % 6,7 egin zuen behera, 1,271 milioi lanpostu galdu ziren.


Aldundiak autobus zerbitzua berritzeko proposamenaren gainean herriz herri bilerak egingo ditu

Autobus zerbitzua berritzeko prozesuaren lehen fasean Zarautzen egindako bileran parte hartu zuten batzuk

Gipuzkoako Foru Aldundiak autobus zerbitzua berritzeko proposamena egin du, hiru mila herritarrek baino gehiagok egindako ekarpenen %75 baino gehiago kontutan hartuta. Gipuzkoan hainbat eskualdetan autobus garraio zerbitzu batzuk berritu beharra zegoela eta egin du proposamen berria. Orain, proposamenaren berri emateko herriz herri bilerak egingo ditu herritarrekin. Urola kosta eskualdeko herrietan honako egun eta orduetan dira bilerak:

– Zarautz: martxoaren 17an (astelehena), 19:00etan, Etxezabalan.

– Getaria: martxoaren 18an (asteartea), 19:00etan, Alondegian.

– Orio: martxoaren 19an (asteazkena), 19:00etan, Kultur Etxean.

– Zestoa: martxoaren 24an (astelehena), 19:00etan, udaletxean.

– Azpeitia: martxoaren 26an (asteazkena), 19:00etan, udaletxean.

– Errezil: martxoaren 28an (ostirala), 20:00etan, Borondegin.

– Aizarnazabal: martxoaren 31n (astelehena), 19:00etan, udaletxean.

– Zumaia: apirilaren 2an (asteazkena), 19:00etan, Alondegian.

– Beizama: apirilaren 4an (ostirala), 19:00etan, Natur Eskolan.

– Aia: apirilaren 7an (astelehena), 19:00etan, Kultur Etxean.

– Azkoitia: apirilaren 9an (asteazkena), 18:30ean, Elkargunean.

Bileretan zer?

Herritarrekin herriz herri egingo dituzten bileretan Aldundiko arduradunek autobus zerbitzu berriaren proposamena aurkeztuko dute, aurreikusi dituzten aldaketak azalduz, eta onartutako ekarpenen zergatia arrazoituz. Gainera, bai herritarrei eta bai udalei berriro iritzia eman eta ekarpenak egiteko aukera emango zaie. Ondoren, hoiek talde teknikoarekin kontrastatuko dituzte.

Autobus zerbitzu berria 2015ean ezartzea aurreikusita dute.

Urola Kostako eskaera

Urola Kosta eskualdean herritarren aldetik egindako eskaeretako bat, Donostiako eta Zumarragako ospitaletara zerbitzu egokiagoa jartzea izan da. Garraio aldaketak egiteko ordutegiak egokitzea ere eskatu zuten herritarrek. Herri txikietara loturak bermatzea ere eskatu zuten. Horrez gain, beste eskualde batzuetara, Debabarrenera edota Urola Garaira, loturak areagotzea da parte hartu duten herritarren nahia.

Informazio gehiago edota parte hartzeko garraioahobetzen.net da webgunea.


Animalia biziak dituen lan bat kentzeko eskatu diote Guggenheimi

Vancourverren eta New Yorkeko Guggenheimek erretiratu egin zituzten lanak, baina Bilboko musoeak aurrera jarraitzeko asmoa iragarri du, adierazpen askatasuna argudiatuta.

Dagoeneko 54.700 sinadura baino gehiago jaso ditu erakusketa bertan behera uzteko kanpainak. Baina oraingoz biharko inaugurazioan ez du aldaketarik egin Bilboko Guggenheim museoak. Artea eta Txina 1989tik aurrera da erakusketaren izena, eta haren baitan ikusi ahal izango dira Xu Bingen eta Huang Yong Pingen lanak.

Lehenengoaren kasuan, bideo bat da kritikak eragin dituena. Bertan txerri ar bat ikus daiteke emea estaltzen. Arrak alfabetu latinoko hizkiak ditu margotuta azalean, eta emeak piktograma txinatarrak irudikatzen dituzten marrazkiak. Pekinen grabatu duen lana Bingek, eta ez da lehen aldia kritikak eragiten dituena. New Yorkeko Guggenheimek bertan behera utzi duen lanaren erakusketa, "segurtasun arrazoiak" argudiatuta.

Huang Yong Pingen lana narrastiak eta anfibioak dituen kaiola batda. Animaliek, leku estuan harrapatuta, elkar hil eta jaten dute, eta gutxitzen joan ahala beste batzuengatik ordezkatzen dituzte. Izan ere, erakusketa iraila arte luzatzeko asmoa dute museoko arduradunek.

Sinadura bilketa bultzatu dutenek salatzen dute animalien aurkako tratu txarrak bultzatzen ari dela museoaren zuzendaritza, adierazpen askatasuna argudiatuz. "Gure iritziz, ordea, askatasuna amaitzen da beste norbaiten askatasuna kolokan jartzen duenean, eta erakusketako animaliak zapaldu eta batzuetan hil ere egin dituzte adierazpen askatasun horren aitzakian".

Horretaz gain, Arte Ederretako Antiespezistak taldeak deituta elkarrateratzea egingo dute bihar goizeko 11:00etan Guggenheim museoaren aurrean salatzeko animaliak ez direla inoren baliabide.


Eusebio: «Calderonen erabili joko sistemak ez zuen funtzionatu»

Eusebio Sacristanek autokritika egin zuen atzo. Realeko entrenatzaileak aitortu zuen ez zuela funtzionatu joan den asteartean Vicente Calderonen jokatutako partidarako erabili zuen joko sistemak. Hala ere, goratu egin zuen jokalariek erakutsi zuten jarrera. Eneko Capillari gertatutakoa ere izan zuen hizpide. Gogor kritikatu zuen Augusto Fernandez Atletico Madrileko jokalariak Capillari egindako sarrera. «Erabat neurriz kanpokoa izan zen. Ez zitzaigun batere gustatu, eta haserretu egin ginen, eta triste jarri lesioaren larritasuna ikusita —hautsita dauka ezker orkatilako aurreko lotailua, eta gutxienez hilabete pasatxo beharko du berriz jokatzeko—. Gure babes osoa du Enekok», esan zuen.

Atletico Madrilen aurkakoa ahaztuta, Levanteren aurkakoa du orain buruan Eusebiok. Aurkaria azken sailkatua izanagatik, zuhur da entrenatzaile espainiarra, eta azpimarratu zuen Anoetan jokatutako aurreko partidetako «intentsitate berarekin» aritu beharko dutela.

Eusebiok gaur jakingo du zein jokalari izango dituen prest jokatzeko. Imanol Agirretxek hobera egin du, eta deialdian egon daiteke berriro. David Zurutuzak eta Markel Bergarak, ordea, min hartuta daude oraindik.


Lazkaoko ikastolan bi orduko lanuztea egingo dute gaur

Lazkaoko San Benito ikastolan gaur arratsaldean ez da eskolarik izango. Sektore publikoan aurreikusten diren murrizketen kontra hainbat sindikatuk deitu duten lanuztearekin bat egin dute ikastolako langileek, bozketan. Hala, gaur 14:30etik 16:30era ez da klaserik. Jangela zerbitzua izango da, baina haurren bila 14:30erako joan behar da. Autobusa, berriz, HH, LH eta DBHkoek 12:30ean dute, eta DBHOkoek 14:30ean.


San Gregorio parkeko irisgarritasuna hobetzeko lanak urrian hasiko dituzte

Hiru hilabeteko epean amaituko dituzte, lanen aurrekontua 434.762 eurokoa da BEZ barne


Zein polita biologoaren lana

Ehunka gizaseme eta gizalaba etorri zaizkit esanez: «Zeinen polita biologoaren lana, beti mendian gora eta behera». Eta egia, halaxe da biologo baten lana, goiz eguzkitsu batean etxetik atera, botak jantzi eta mendian gora eta behera ibiltzea, gosetzen garenean zuhaitz baten magalean eseri, «bokailloa» jan, orein bat ikusi, basurde bati bizkarra igurtzi, miru bat gure sorbaldan hartu eta tximeletei geure aurpegian kilikiliak egiten utzi, zoragarria da biologoen mendiko lana!

Zoritxarrez hau gezurra da eta zoritxarrez ere, mendian lan egiten duten bi biologo bakarrik ezagutzen ditut, beste guztiak laborategietan, arraindegietan eta kafetegietan daude lanean.

Eta ez pentsa mendian lanean ari direnak aberasten ari direnik. Biologo baten mendiko lana zer zen orain bost bat urte frogatu nuen neure azalean, masterreko tesia egin nuenean. Neure tesia, Hernion zeuden karniboro ertainen presentzia atzematea izan zen. Karniboro ertainak: azkonarra, lepazuria, lepahoria, katajineta, azeria eta basakatua dira besteak beste. Zuetako asko mendizale izango da eta ziur hamar urte daramatzazuela asteburu oro mendira joaten eta ziur inoiz ez duzuela ikusi esandako animalia mota hauetako inor, ezagutzea ere nahiko lan! Izan ere, karniboro hauek gautarrak dira eta ez dira gizakiaren oso lagunak, guk basoan hanka bat jartzerako karniboro hauek jada gugandik kilometro batera daude.

Animalia hauek aztertzeko beraz ezin gara mendian barrena beraiek behatuz joan, zeharkako metodo batez jakin beharra daukagu animalia mota hauek badauden ala ez. Zuetako askori honez gero, argazki kamara batez hornituriko haragi zati bat ipintzea bururatuko zitzaizuen, karniboroak haragiari hozka egitean karniboroari «Selfie» bat ateratzen duen kamera, eta egia esan, ez da ideia txarra. Baina nire garaian, eta gaur egun ere, Euskal Herriko Unibertsitatearen aurrekontuak horixe ziren: «Aurretik esaten ziren kontuak», eta kontuek, komeriak ekartzen dituzte eta han geratu nintzen ez «aurre», ez «kontu» eta ez kamera modernorik gabe. Beraz, beste zeharkako metodo merke bat asmatu behar eta AEBtako zientzialari famatu batek eman zidan ideia, arrasto tranpak ipintzea. Arrasto tranpa hauek diru gutxi eta aurreko kontu asko duten unibertsitateko biologoek erabiltzen dituzte.

Plastikozko tunel bat da, tunelaren amaieran sardina oliotsu bat ipintzen da eta sardina iritsi arteko bidea tinta beltzez margotzen da, eta justu sardinaren alboan paper zuri bat itsasten da. Honela karniboro ertaina sardina jatera doanean, bere hankak tinta beltzez zikindu ostean, bere arrastoa paper txurian uzten du eta honela zein animali den identifikatu ahal dugu, karniboro gaixoari inongo traumarik sortu gabe eta aurrekontuak ukitu gabe utziz.

Dirua falta denean, adimena garatzen omen da, EHUko biologoek adimena topera daukate. Ze erremedio!!! Jakin behar da ere, lan hau egiteko sasoirik hoberena negua dela, karniboroak goseak daudenean, bestela zein karniboro izuti sartuko da plastikozko tunel ilun batean? Gizakiok gustura sartzen gara larunbat gauetan taberna zulo ilunetan, baina karniboroak ezberdinak dira. Bestetik esan ere, tranpa hauetako bakoitzak 5 kilo pisatzen zituela eta eraginkorra izan zedin, aldioro 5 tranpa ipini behar zirela. Eta han joan zen, biologo izan nahi zuen oilasko kumea, hogei eta bost kilo bizkarrean, elurra, euria eta hotza irentsiz, alboan sardina lata oliotsu batekin Hernion barrena.

Astean behin ipintzen ziren tranpa haiek eta hurrengo astean beste leku batean birkokatzen ziren, benetako irrika egoten zen paper zurian zelako arrastoak agertzen ziren ikusteko. Laurden batean ez zen ezer agertzen edo arrastoak ez ziren identifikagarriak. Arrastoen gehiengoa katua izan ohi zen, basakatu ala etxeko katua? Nork daki, ziurrenik etxeko katu basokotua. Eta noizean behin, katajineta, bisoi batek edo lepazuri batek uzten zuen bere sinadura paper txuri hartan. Zeuk eraikitako arrasto tranpa hartan, basoaren sakonean bizi zen animalia basati izu batek bere arrastoa utzi izan zuela ikusteak, futbol zale batek bere taldeak gola sartzen duenean sentitzen duen zirrararen modukoa zen. Tesiaren ondorio nagusia, Hernion basati bihurtu ziren etxe-katu ugari zegoela zen, baina ordutik aurrera, ez naiz sardina lata oliotsu batetik ezer jateko gai. Baina beno, basurde baten lagun egin nintzen eta bere gainean joaten naiz egunero lanera, eta «bokailloa» ahazten bazait, nire miru lagunak ekartzen dit bulegoko leihora. Inork tesi honen informazio gehigarririk nahi badu, twitter-era idatzi nazala @bioaniztasuneti.


Orona Fundazioaren egoitza inauguratu dute Hernanin

Orona Ideo parke teknologikoaren lehen eraikina da. Datorren urteko ekainerako zabaldu nahi dute parke osoa. Oronaren egoitza nagusia izango da.

Orona kooperatiba Hernaniko Galarretan eraikitzen ari den Orona Ideo parkearen lehen eraikina inauguratu dute gaur goizean, Orona Fundazioa hain zuzen ere. Kooperatibaren 11 bazkide fundatzaileri omenaldia egin nahi izan diete inaugurazio ekitaldian. Gizartea eta enpresa uztartzeko helburua izango du Fundazioak, inguruko udalerriek —Buruntzaldea, Bidasoaldea, Oarsoaldea eta Donostialdea— erabili ahal izango duten auditorioaren bidez. Ingeniaritza adarreko bi graduondo ere hartuko ditu datorren astetik aurrera Orona Fundazioak. Auditorioa, kafetegia, liburutegia eta Oronaren Unibertsitate Korporatiboak lekua izango dute fundazioaren egoitzan, halaber, enpresaren zuzendaritza eta langileen prestakuntza errazte aldera.

Ekitaldian parte hartu dute Martin Garitano Gipuzkoako ahaldun nagusiak, Juan Karlos Izagirre Donostiako alkateak eta inguruko beste 13 herritako agintarik ere. Oronaren proiektua txalotu du Garitanok: "Orona eredugarria da benetako baloreak ordezkatzen dituelako. Kooperatibak lan harresi bihurtu dira krisi honetan”. Orona gisako proeiktuak eta kooperatibak oro har, "etorkizuneko bermea" direla erantsi du. Ildo horretatik mintzatu da Luis Intxauspe Hernaniko alkatea ere: ”Honen neurriko oso proiektu gutxi jarrilo dira martxan gaur egungo krisiaren erdian Euskal Herrian, eta gure mugetatik kanpo”.

Ideo Orona 2014ko ekainean inauguratzea aurreikusi dute, enpresaren 50. urteurren ospakizunekin batera; 70 milioi euroko aurrekontua dauka proiektu deigarriak, eta lanak "bide onetik" doaz, aurreikusitako erritmoan.

Orona Fundazioaren inaugurazioan, 1964ko kooperatibaren aktak jasotzen dituen oparia jaso du Jose Miguel Lazkonategi zuzendaritza kontseiluko lehendakariak, Manolo Trueba orduko lehendakariaren eskutik. Ekitaldi hunkigarria izan da, Galarretara joan ahal izan duten bazkideen emazteak ere oholtzara igo baitira banan bana lore sorta bat jasotzera.

4.000 langilek dihardute Orona kooperatiban, hamar herrialdetan. 1964an 17 pertsonak jarri zuten martxan gaur egun igogailuen sektorean lehen lerroko proiektua dena munduan.


Bihar, bazkidetza berritzeko zita

Bazkide berria egin edo oraingoa berresteko zita egongo da Gibelalden bihar asteartean. Arratsaldeko 19:00etatik iluntzeko 20:00etara, lokalean (Larramendi kalea, 11).


Troitiño espetxera bidali dute, epaiketa iritsi arte

Uko egin dio deklaratzeari eta Soto del Real espetxera eraman dute.

Jose de la Mata Auzitegi Nazionaleko epaileak kartzelara bidali du Antton Troitiño. Erresuma Batuak joan den ostiralean estraditatu zuen, ETAko kide izateagatik prozesatuta zegoela jakinarazi ostean. Delitu hori dela eta epaituko dute orain.

Troitiñok ez du deklaratu nahi izan, eta Soto del Real espetxera eraman dute. Estradizio akordioa kontuan izanik, ETAko kide izateagatik soilik epaitu ahal izango dutela esan dio epaileak. Izan ere, dokumentuak faltsutzea ere egotzi zioten eta Erresuma Batuak horregatik ez zuen estradizioa onartzen.

Hiru urte baino gehiago iraun du estradizio prozesuak, hainbat epailek eta fiskalek hartu dute parte, eta 2011n ihes egin ondoren egindako erreklamazioaren ondoren abiatu zen bidea.


Jaizkibelgo ekialdeko itsasertza ezagutzeko irteera Itsas Gelarekin

Itsas Gela elkartearen eskutik Jaizkibelgo ekialdeko itsasertza ezagutzeko irteera izango da gaur. Azterkosta egitasmoaren baitan antolatutako txangoa da, oinez egitekoa, eta helduek eta haurrek parte har dezakete, doan.

Berez, abenduaren 22an eta 23an egin beharreko txangoa zen, baina eguraldi txarra zela eta bertan behera utzi behar izan zituztenez irteera haiek, gaur joango dira. Interesatuek 619 814 225 telefono zenbakira dei dezakete.


Indarkeria sexista nerabezaroan hizketagai

Arremanitz kooperatibako Axier Bagliettok Indarkeria sexistaren prebentzioa nerabezaroan izeneko hitzaldia eskainiko du bihar, 18:00etatik 20:00etara, udaletxean.

Nerabezaroan dauden seme-alabak dituzten gurasoei zuzendutako tailerra eskainiko du Bagliettok. Soziologian lizentziatua da eta sexologian aditua. Abendurako iragarri zuten hitzaldia, baina atzeratu egin behar izan zuten. Gizartea eraldatzeko oinarriak etxean eraikitzen direla dio adituak eta prebentzioa landu behar dela uste du.


Lilatoian saria

Bergarako Kilometroak 2016ko taldeak, Demasa Lilatoia taldeak, jaso du 27. Lilatoiko talderik handienaren saria. 120 emakumezkok hartu dute parte Bergarako talde horrekin. Zorionak! !


‘Eskura’ prozesuko lehen bilera izango da gaur

Gure Esku Dago-ren jarduera, Eskoziako galdeketaren harira, Donostian

Gaur ilunabarrean Gure Esku Dago dinamikaren Eskura hausnarketa prozesuko lehen eztabaida batzarra izango da. Elorsoro kiroldegiko bilera gelan izango da, 19:00etan hasita.

Batzar honetan Eskura txosteneko lehen bi atalak, hau da, egitekoa eta jarduera, landuko dituzte bertaratzen direnek.


Liligiroko azken bertso saioa egingo dute gaur iluntzean, Astran

Lilibertso bertso eskolako kideek antolatuta, azken Liligiro bertso saioa egingo dute gaur, Astran. Ander Elortegi, Beñat Gaztelumendi, Julio Soto eta Ibon Ajuria bertsolariek saioa eskainiko dute, 20:00etatik aurrera.

Ander Elortegi bertsolariak azaldu bezala, Bizkaiko Bertsolari Txapelketan parte hartu duten bertsolariek txapelketaren aurretik berotzeko aukera izan dezaten antolatutako saioak dira Liligiro.

Liligiroko lehen saioa Astran izan zen, bigarrena Muxikan eta hirugarrena Arizpen. Gaurko laugarrena eta azkena Astran izango da.

Bi urterik behin antolatzen den txapelketaren aurretik egiten duten bira modukoa dela azaldu du Elortegik. «Gaur, Ibon Ajuriak eta nik abestuko dugu hemendik, sailkatuta gaudelan esan dezakegulako, nahiz eta ofiziala ez izan oraindik», zehaztu du bertsolariak.

Haiekin batera, Beñat Gaztelumendi eta Julio Soto gonbidatu dituzte, aurreko saioetan egin duten bezala, txapelketan parte hartzen duten bi bertsolariri beren trebetasuna erakusteko aukera emanez.

Orain arte hiru saio egin dituzte, eta biharkoa azkena izango da, zapatuan Zaldibarren egingo baitute txapelketaren azken kanporaketa. Azaroaren 5ean egingo azken saio honetan finalaurrekoetan nortzuk egongo diren erabakiko da.

Abenduaren 17an lehiatuko dute Bizkaiko Bertsolari Txapelketaren finala, Bilboko Miribilla aretoan. Baina, aurretik, bost kanporaketa eta hiru finalaurreko (sei bertsolari saioko) jokatu dituzte, bihar izango da azkena.

Hain zuzen ere, kanporaketa horietan 30 bertsolarik parte hartu dute. Udabarriko fasetik sailkatutakoak dira gehienak, eta bost bertsolari aurreko txapelketetan finalista izandakoak dira: Ibon Ajuriagojeaskoa gernikarra, Beñat Ugartetxea mallabiarra, Eneko Abasolo Abarkas iurretarra, Miren Amuriza berriztarra eta Peio Ormazabal arrigorriagarra.


Serena Williamsek irabazi du Wimbledon

7-6 eta 6-2 hartu du mendean Venus ahizpa. Bihar izango da gizonezkoen finala.

Aurten ere ahizpen arteko finala jokatu dute Wimbledon, eta gaur irabazle Serena Williams izan da: 7-6 eta 6-2 nagusitu zaio Venusi -iaz honek lortu zuen garaipena-. Partida azkarra jokatu dute, Londresen.

Venus Williams hobeto heldu da finalera, kanporaketetan setik galdu gabe, baina Serena indartsuago aritu da gaur. Wimbledongo hirugarren titulua du honek -Venusek bost daramatza-. Aurten Australiako Irekia ere irabazi du.

Bi ahizpen arteko lehian, Serena doa aurretik: 12-10. Bera da bietan gazteena: 1981ekoa da; Venus 1980koa.

Federer-Roddick finala bihar

Gizonezkoen finala bihar jokatuko dute: Roger Federer-Andy Roddick. Aurrenak atzo 7-6, 7-5 eta 6-3 irabazi zion Tommy Haasi, bigarrenak 6-4, 4-6, 7-6 eta 7-6 Andy Murrayri.